Otaolak deklaratu du armak garbitu izanaren ardura Ugartekorena dela | Politika | Berria\nOtaolak deklaratu du armak garbitu izanaren ardura Ugartekorena dela\nErtzain etxeko nagusiordea zenak esan du ez zuela pentsatu erabilitako eskopetak garbitzeak «garrantzirik» izango zuenik ikerketarako\nIñigo Cabacasen gurasoak eta abokatuak, epaiketa hasi zen egunean. LUIS JAUREGIALTZO / FOKU Tamaina handiagoan ikusi\nIñigo Cabacasen hilketaren inguruko epaiketa azken txanpan sartzen ari da. Lekukoen deklarazioak amaitu dira, eta datorren asteartean hasiko dira adituen agerraldiak. Lekukoen deklarazioen azken saioan, Raul Otaola ertzainburuarena izan da mamitsuena, berriro ere agerian utzi duelako armategiaren artan Ertzaintzak gau hartan izan zuen jokabidea. Hasieran, erabilitako eskopetak garbitzeko erabakia zuritzen saiatu da Otaola, baina, gero, akusazioak galdeketa egin dionean, esan du ardura hori gau hartako operazio arduradunarena zela, hau da, Ugarteko ezizenaz ezagutzen duten ertzainburuarena.\nGarai hartan, Bilboko ertzain etxeko nagusiordea zen Otaola; hots, aginte mailan bigarrena Jorge Aldekoaren ostean —geroago, Ertzaintzaren Bizkaiko nagusiorde izendatu zuten—. Esan duenez, egun hartan kalean jardun zen beharrean, batez ere San Mames inguruetan, eta jakin zuen Maria Diaz de Haroko kalezuloan zerbait gertatzen ari zela walkie-talkiean entzun zuelako Ugartekoren deia furgoneta guztiak hara joan zitezen. Oinez abiatu zen kalezuloraino. Iritsi zenerako, akusatuta dagoen ofiziala eta haren agindupeko furgonetak han zeuden. Ofizialarekin hitz egin zuen, eta hark esan zion, antza zenez, zauritu bat zegoela.\nOfizialaren abokatuak galdetu dio zergatik, ertzain etxeko nagusietako bat izanik, ez zuen eman erabilitako eskopetak ez garbitzeko agindua. Erabakia zuritzen saiatu da Otaola: esan duenez, eskopetak garbitu zituztenean ez zekiten Cabacasen zauriak hain larriak zirela. «Ertzainek esan zezaketen beste leku batean tiro egin zutela, edo lehenago, edo geroago; beraz, ez nuen pentsatu ikerketarako garrantzitsua zenik eskopetak garbitzea edo ez garbitzea», esan du.\nBaina, geroago, akusazio partikularreko abokatuak ere galdekatu du, eta gogorarazi dio eskopetena ez zela izan armategian gertatutako irregulartasun bakarra; gomazko piloten kontrolik ere ez zegoen, eta ezinezkoa zen jakitea nork eta zenbat pilota bota zituen. «Gure baliabideak mugatuak dira», esan du Otaolak; «hamaika istilutan esku hartu dugu; zerbait gertatzen den bakoitzean eskopetak ikerketarako errekisatuko balira, eskopetarik gabe geldituko ginateke».\nBaina, geroago, abokatuen galderek estutu dutenean, esan du armekin zer egin erabakitzearen ardura ez zela berea, Ugartekorena baizik.\nKaleko jantzitako ertzainak\nOtaolari galdetu diote zergatik ez zituzten kaleko jantzitako ertzainak bidali kalezulora zer gertatzen ari zen ikustera, armak eskuan zituzten ertzain uniformedunak bidali beharrean. Otaolak azaldu du operazioa prestatu zutenean erabaki zutela kaleko jantzitako ertzainik ez erabiltzea, aurreko futbol partidetan taldeetako zaleen arteko liskarretan nahasi zituztelako, haiek ere zaleak zirelakoan. Hala ere, geroago aitortu du gau hartan kaleko jantzitako ertzainak egon zirela lanean alderdi hartan. Haietako batek lekuko gisa deklaratu du, eta esan du ez zietela hara joateko agindurik eman.\nGau hartan irrati bidezko komunikazioen ardura izan zuten ertzainek ere deklaratu dute. Haietako batzuek bat egin dute ertzain gehienek orain arte deklaratu dutenarekin, eta esan dute tokian zegoen ofizialari zegokiola nola jokatu erabakitzea.\nEpaiketa datorren astean amaituko da. Asteartean eta asteazkenean adituen txanda izango da, eta ostiralean alde bakoitzak bere ondorioak aurkeztuko ditu.


Txina V bandako clamp fabrikatzailea eta lantegiak | Glorex\nV bandako clamp\nV bandako zintzilikariak altzairu finko bereziak dira, korrosioarekiko erresistentzia onak dira. Bride hau batez ere brideekin erabiltzen da. Tamaina desberdinetako brideek ezin dute zirrikitu bera erabili.\nTurboalegearen irteera eta autoen ihes hodia lotzeko erabiltzen da. Superkargagailua gainkargatuta egotea saihestu dezake eta bibrazioak kaltetu eta estresak kargatu.\nBarneko eraztunaren zirrikitua prozesu berezi baten bidez tolestuta dago. Udaberriko diseinu solte berezia du. Barneko eraztuna tentsionatu ondoren, biribila eta integratua da, mahuka deformazio elastikoaren eta zenbait lan baldintza korapilatsuren artean elkarri estuki eutsi ahal izateko. Iraupen luzea eta iraunkorra.\nZinta idaztea edo laser bidezko grabatua.\nKartoi kaxak eta egurrezko erretiluak.\nIkuskapen sistema osoa eta kalitate arau zorrotzak ditugu. Ikuskapen tresna zehatzak eta langile guztiak auto-ikuskatzeko gaitasun bikainak dituzten langileak dira. Ekoizpen linea bakoitza inspektore profesionala du.\nKonpainiak garraio ibilgailu ugari ditu, eta epe luzerako lankidetza harremanak finkatu ditu logistikako enpresa garrantzitsuekin, Tianjin aireportuan, Xingang eta Dongjiang Portuan, zure produktuak inoiz baino azkarrago entregatu ahal izateko.\nIragazki-tapoietan, motor gogorreko diesel motorretan, turbanteo-sistemetan, deskarga-sistemetan eta bridaren konexioa behar duten industria-aplikazioetan (bridaren konexio azkarra eta segurua) behar da.\nTurboalegearen irteera eta autoen ihes hodia lotzeko erabiltzen da. Konpresio gogorra konpontzeko, gainkargagailua gainkargatuta dago eta bibrazioek kaltetutako estresa edo estresa.\nHurrengoa: Badia motako pinza\nArrapala sendoa, bolo bikoitzez\nArrapala sendoa trunoi sendoarekin


Nahi duten saltoki guztiek banatu ahal izango dituzte poltsa konpostagarriak - Urola Kostako Hitza : Urola Kostako Hitza\nUrola Erdiko Mankomunitateak aldaketa gauzatuko du poltsa konpostagarrien banaketan. Orain arte Azpeitiko, Azkoitiko eta Zestoako saltoki jakin batzuek banatu izan dituzte horiek, baina aurrerantzean nahi duten guztiek egin ahal izango dute banaketa. Eskaintza “zabalagoa” eskaintzeko eta herritarrek nahiz hondakin sortzaile handiek erraztasun gehiago izan ditzaten hartu du erabakia mankomunitateak. Dena den, banaketa egin nahi duten saltokiek baldintza batzuk bete beharko dituzte.\nDeialdia dagoeneko zabalik dago, eta saltokietako ordezkariek modu telematikoan eman beharko dute izena, honako lotura honetan. Horretarako, ziurtagiri digitala (Izenpe edo BakQ identifikazio-baliabidea) izan beharko dute merkatariek –BakQ udaletxeetan edo KZ guneetan eskura daiteke–. Mankomunitateak izapideak online egiteko laguntza eskainiko du, eta merkatariek hitzordua eska dezakete dagoeneko 943-85 73 19 telefono zenbakira deituta. Maiatzaren 24a izango da eskaerak egiteko azken eguna, eta 14:00etan itxiko dute horretarako aukera.


Uztaritzek ere badu bere kabalkada | Uztaritzek ere badu bere kabalkada – iparraldekohitza\nBaina, dena den, galdera hor da: nola egin auziak suposatzen duen kritika eta federatzeko gogoa elkartzeko. Gauzak errateko gogoa, baina, aldi berean, federatzeko nahiak sor dezakeen nehor ez mintzeko gogo hori, nehor ez gaitzitzearen hori: «Kabalkada baten umorea nahi eta nahi ez probokatzailea da pixka bat, satirikoa. Hori behar da atxiki. Gero, gaitzitzearena… bortxaz baduzu arrisku hori. Baina kasu egin dugu gauza batzuei. Bestela, federatzeko partez hausteko arriskua bada. Helburua ez da hori ere. Uste dut badela halako muga bat umorean, eta horrekin jostatzen ikasi behar dela. Entseatzen gara oreka bat atzematen», azaldu du Bidegainek. Halere, argi utzi nahi du: «Erraten ditugu gauzak. Baina gai batzuetan kasu egin behar da gauza batzuk nola tratatzen diren. Ez da probokatu behar probokatzeko. Fina izan behar da».


Europako hizkuntzen mapa ez da beti izan orain ezagutzen dugun bezalakoa. Gizakiaren joan-etorriak eta tribu-komunitate batzuen nagusitasunak eraginda erabateko aldaketak izan ditu historian zehar. Orain bost mila urte euskaldunen komunitateak hartzen zuen lurraldea egungoa baino askoz zabalagoa zen, eta indo-europearrak ez ziren hainbat hizkuntzez inguratua zegoen.\nEuroasiar tribuek, zeltak kasu, zaldia bezatuz eta gurpilaren asmakizuna baliatuz mendebaldera zabaltzen hasi ziren. Pixkanaka-pixkanaka, hizkuntz indo-europearrak nagusitu ziren kontinentean, bertako tribu-hizkuntzen kaltetan. Neolitikoan ordea, K.a. 2000 urte inguruan, Pirineo bi aldeetako biztanleek mintzatzen zuten hizkuntza oraingoaren oso antzekoa zen, proto-hizkuntza bazen ere artean: protoeuskara, alegia.\nHortaz, euskara izan ezik, bertako hizkuntza denak ordezkatuak izan ziren. Euskara da, beraz, hizkuntza indo-europearrak hego-mendebaldera zabaldu aurreko bizirik mantendu den Europako antzinako hizkuntza.\nEz da zaila izango garai hartako euskal-gizakiaren bizimodua irudikatzea: nomada, ehiztari, fruitu biltzaile eta artzain jendea baitzen. Lurraldea, berriz, baskoniako golkoa eta Garona eta Ebro ibaiaren bi ertzen haratagotik, egungo Lleida edo Mediterraneoraino zabaltzen zen.\nHala eta guztiz ere euskara idatziaren lehen aztarnak erromatarrak Euskal Herrira etorri ziren garaikoak dira. Erromatar berriemaileek Pirineo mendien bi isurietan zabaltzen ziren baskoien familiako tribu desberdinei buruz idatzi zuten eta akitaniarren lurretan aurkitutako estela batean aurkitu da idatzirik "andere" hitza.\nBaina, egungo antropologia- eta antropogenetika-ikerketa modernoagoek adierazi dezaketen arraza-ahaidetasunez landa, gauza ziurra dirudi tribu guzti haien hizkuntza komuna euskara zela. Gizaki horiek, arraza berekoak izan ala ez, historian zehar eta egun arte gizarte antolamendu, egitura juridiko-politiko eta herri-sentimendua garatu eta mantendu dute antzinako beren lurraldean bertan.\nEuskararen jatorri genetikoari buruz, ordea, hainbat ikerlarik erabilitako tesietan bat bera ere ezin da frogatutzat eman; ez eusko-iberiar; ez, eusko-kaukasiar; ez, eusko-berberiar ezta ere beste zenbait harreman-hipotesiak. Hala eta guztiz ere, egindako ikerketa guzti horiek lagungarri gerta daitezke, ziur, protoeuskaratik egungo euskararaino izandako bilakaeraren arrastoak aurkitzeko.\nIndoeuropar guztien etorrera baino arriskugarriagoa izan zen euskararentzat erromatarrena (Hegoaldetik, Ebrotik gora K.a. 178 inguruan eta Iparraldean K.a. 56an). Inperioa erortzean, erromatarrek latin ahuldu bat utzi zuten hemen, eta erromatarren konkista hartatik ehunka urte geroago hizkuntza erromanikoak jaio ziren. Erromako eliza eta kristautasunaren zabaltzeak bultzatuta hizkuntza indartsua bihurtu zen eta eragin zuzena izan zuen euskara eta latinak izandako harremanetan.\nBisigodoek Europan barrena zabalduz erromatarren agintea ordezkatu zuten. Errege bisigodoek "domuit vascones" edo euskaldunak menperatu zituztela adierazi zuten behin eta berriz, baina, batak bestearen atzetik denek gauza bera esateak horrelakorik gertatu ez zenaren seinale argitzat hartu izan ohi da. Bisigodoek ez euskaldunak ez eta euskara ez zuten ordezkatu.\nIparraldetik, berriz, beste herri batzuk nagusitzen hasi ziren: frankoak. Bisigodoek Tolosako erresuma galdu eta Toledokoa indartu zuten Hispanian. Iruñean, baskoien buruzagi Eudon Handiaren kontra borrokan ari zela, Rodrigo bisigodoak arabiarren inbasioa gelditzea abiatu behar izan zuen hegoaldera (711). Arabiarrak laster hartu zuten Iberiar penintsula ia osoa eta zeharkatu zituzten Pirineoak. Poitiersko gudua galdu zutenean jo zuten goia.\nArabiarrek islama ekarri zuten erlijio-sinesmena eta arabiera hizkuntza. Haien erasoa ekidin eta beren lur eta aginteari eustearren Kasius kondea islamdar bihurtu zen, 714an. Zortziehun urte luzez bizi izan ziren penintsula Iberiarrean eta urte horietan nagusi izan ziren Al Andaluseko lurretan eta ia penintsula osoan. Euskal Herria, ordea, bi indar militar erraldoien artean mehatxatua zegoen. Frankoak iparraldetik eta arabiarrak hegoaldetik eraso etengabeetan ari zirela, euskaldunak, Baskoniako dukerriaren inguruan saiatu ziren lehenengoz egitura militar eta politikoa osatzen.\nFrankoen errege Karlomagnok Iruñeko harresiak suntsitu egin zituen Zaragozatik bueltan, baina baskoiek, Lupo II.a buru zutela, Orreagako guduan erretagoardia hondatu eta armada desegin egin zioten, 778ko abuztuaren 15ean. Ondoren, Ludoviko Pio eta bere seme Pepin I.a errege frankoek baskoien aurka gerran jarraitu zuten Iruñeko lurretan (812, 816, 824). Pepin I.ak armada bidali zuen Iruñera, Eblo eta Aznar kondeen agindupean; baina bueltakoan, berriro ere Orreagan, Eneko Aritzak eta Baskoniako dukerriko nobleek frankoen armada garaitu ondoren Iruñeko erresumaren dinastia sortu zuten (824).\nLehenengo aldiz euskaldunak Europan zeuden aginte-ereduak imitatuz haiekin nor baino nor aritzeko egitura-militar, jaunen-hierarkia eta lurralde definitua antolatu zuten, erresumaren egitura zuen estatua, alegia. Orreagako guduetan ezaguna da Itsasaldeko eta "Ager Vasconum"-go buruzagien parte hartzea; gainera, Aznar Antsok musulmanei Jaka irabazi eta bere konderrira batu zuen 832an; Frankoengandik bereiztu eta Baskonia independizatu egin zen eta Eneko Aritza erregearen anaiorde Muza II.a banukasitar buruzagiak, berriz, Tuteran agindu zuen 841etik aurrera. Iruñeko erresuma sortu eta Nafarroa bihurtu zen baskoien gune politiko nagusia.\nOndorengo Iruñeko erregeek erresuma zabaldu egin zuten. Euskaldunenak ziren lurralde naturaletan erraz batu zituzten indarrak eta garai oparo hartan euskal populazioaren hazkundearekin batera zabaldu zuten erresuma ondoko lurretara, batzuetan bizilagunik gabeko inguruneak populatuz eta besteetan arabiarrei lurrak irabaziz. Antso I. Gartzesek Errioxa aldera zabaldu zuen erresuma, Gartzia I.a Santzesek Aragoi aldea irabazi zuen eta Antso III.a Nagusiak Iparraldeko Zuberotik Hegoaldeko Errioxarainoko lurretan errege izan zen; horrez gain, Leon eta Gaztelako konderrietan gobernatu zuen. Nafarroako estatuaren une oparo eta garrantzitsuenetako bat izan zen. Halaber, Europako beste kultur eta nazioekin harremana indartu egin zen Jakue bideari esker, Cluny-ko erreformak indarra hartu zuen Iruñea-Naiara bidean eta hainbat hizkuntz ezberdinetako jendearekin kontaktua izan zuten euskaldunak: iparraldetik zetorren erteuropako jendearekin, mendebaleko Bartzelonako konderrikoekin, Ramon Berenger I.aren eskutik, eta mendebaldeko Leon eta Galiziako erresumakoekin Alfontso V.aren ezkontza bidez.\n1016an, Antso III.a Nagusiak eta Gaztelako Antso Gartzia kondeak Nafarroa eta Gaztelako mugak marrazten zituen Adiskidetasun Ituna sinatu zuten. Errege nafarraren ezkontza-seme zaharrenak, Gartzia III.a Santzez Naiarakoak, jarauntsi zituen errege titulua eta erresumaren oinordetza, baina anaiek oldartu eta aurrerantzean etengabe erasoko zuten euskaldunen lurra. 1054an, Fernandok bere anaia, Gartzia III.a, hil zuen Atapuercan; 1074an, Alfontso VI.a Gaztelakoak Errioxa inbaditu zuen eta 1076an Antso IV.a Gartzes, Gartzia II.aren semea, arroiletatik behera amilduz hil zuten Peñalen-en. Nafarroako estatuak lurrak eta soberania galtzen zituen neurrian eraso egin eta galbidean jartzen zuten bertako biztanleen hizkuntz nagusia: euskara.\nEuskal Herri Hegoaldean ez zen inoiz ezagutu nafar-gaztelar erregerik, bai ordea errege aragoi-nafarrak. Antso V.a Ramirez izango zen lehena. Pedro I.ak Aragoiko erresuma ekialdera zabaldu zuen eta Alfontso I.a Borrokalariak Tutera hartu zuen Rotrou Perche-koak gidatutako taldearen laguntzaz. Alfontso I.ak Zaragoza konkistatu zuen eta gaztelarrak Naiaratik egotzi zituen, Haro-ko Diego Lopez-en laguntzari esker. Alfontso I.a ondorengorik gabe hil zenean, Nafarroa eta Aragoiko erresumek ez zuten Alfontsoren testamentua onartu eta banandu egin ziren. Nafarrek Gartzia IV. Ramirez Berrezarlea goratu zuten errege izateko, eta horren alde izan ziren Araba, Bizkaia eta Gipuzkoako zenbait jaun.\nOndorengo urteetan hasi ziren burgu eta hiri berriak sortzen, eta horrekin batera, jendea lurralde jakin batean mugaturik bizitzen. Merkataritza eta esku-lan ofizio berriak ere sortzen hasi ziren harreman berriaren beharrak asetzeko. Garai horretan Antso VI.a Jakituna zen errege, eta berak eman zituen Hiri-Gutun, Foru, Frankizia eta Pribilejio garrantzitsuenak, gehienak latinez idatziak. Hala ere Antso VI.a izan zen euskarari "lingua navarrorum" deitu ziona, euskara, erresumaren hizkuntza zela adierazteko (1167) (ikus mapa). Halaber, Nafarroako erresumaren mugak hitzartzen saiatu zen gerra-bidea alde batera utzita. Tamarako Hitzarmenean paktatua Ingalaterrako Enrike II.ak emandako laudo baten bidez berretsi nahi izan zuen Gaztelako Alfontso VIII.aren aurrean, baina honek ebazpena ez zuen errespetatu eta Nafarroako Antso VII.a Azkarra Marokon zegoela aprobetxatuz Errioxa hartu, Gasteiz setiatu, Bizkaia eta Gipuzkoa inbaditu eta bere menean jarri zituen (1199 - 1200).\nHala eta guztiz ere, gaztelarrek ez zuten berehala lortu euskararen eta euskal egitura politikoaren deuseztapen eta ordezkapena. Errioxan, euskarak indarrez jarraitu zuen bailara batzuetan; Araban, Gaztelako erregeek baino gehiago, Ermandadeek kontrolatzen zuten bizitza politikoa; Bizkaia eta Gipuzkoan Elizateen indarra handia zen eta Gaztelako erregeei men ez egiteko egarri horretatik idatzi eta errespetarazi nahi izan ziren Foruak. Independentzia mantentzen zuten Nafarroa Garaia eta Behereak, berriz, Foru Nagusiak zituzten erregearen aurrean arauak errespetarazteko. Foruek, beraz, bi funtzio garrantzitsu betetzen zituzten euskal populuaren mesedetan: bertako errege eta jauntxoen balizko gehiegikerien aurrean babesa; eta kanpoko egitura politiko baten legeriaren aurrean, entzun baina ez bete egiteko eskubidea bermatu.\nEuskararentzat, ordea, ez zen oparoa gertatu Nafarroa Garaiko konkistaren aurreko garaia. Antso VI.ak euskara nafar hizkuntza zela deklaratu arren, bestelakoa izan izan monasterio eta burguen jokaera. Lekuz lekuko toponimian, eta izenez izen agirietan, euskal leku- eta pertsona-izenak milaka dira Erdi Aroko Nafarroako estatuko lurretan, herri, monasterio eta geografian. Baina burgu eta monasteriotan okzitaniera, nafar-erromanikoa edo latina gailentzen zitzaion euskarari. Argi eta garbi esanda: bizitza politiko eta ekonomikoak herri xeheari aurre hartzen ari zitzaion. Horrela, Nafarroako Artxibo Nagusiko 80.000 bat agiri nafar-erromanikoz idatzita daude; 3.000 bat, berriz, okzitanieraz; euskaraz ia deus ez. Euskara, administrazio-zereginetik kanpo geratu zen, honen etorkizun oparoago baten kaltetan.\nAlabaina, ez dugu ahaztu behar, aipatu hizkuntzez gain hiztun gehiago edo gutxiagoko beste hizkuntza batzuk ere bazirela Nafarroa Osoan. Aspaldian etorri eta batez ere Errioxa-Erriberan errotutako arabiera, eta neurri txikiagoan, hebreera. Iparraldean, Lapurdi eta Zuberoa hiru mendetan administrazio ingelesaren menpe egon ondoren, 1450ean frantziarren esku igaro zen, Aiherrako Hitzarmenaren bidez. Gainera, Erromako Eliza katolikoak gero eta eragin handiagoa zuen Europa osoan. Nafarroako Blanka I.a erreginaren bigarren senarrak (1420), Aragoi eta Bartzelonako Joan II.a Trastamarakoak, Bianako printze eta oinordeko legitimo Karlos IV.a alboratu eta gaztelarren inbasiorako lehen oinarriak jarri zituen. Berrehun urte lehenago Araba, Bizkaia, Errioxa eta Gipuzkoa Gaztelan menpe egon ondoren, eta hauen mesedetan, Ahaide Nagusiak anaiarteko gerra odoltsuan nahastu ziren.\nMende honetan bertan, ordea, Gutenberg-ek inprentaren iraultza izango zenaren aitzin urratsak eman zituen, 1440an. Kultur idatziaren sozializazioaren lehen urratsak izango ziren. 1492an, Isabel eta Fernando Gaztela-Aragoiko Inkisizioko errege-erregina katolikoek juduak atzerriratu eta Granadako erresumako arabiar-musulmanak egotzi zituzten. Urte berean Kristobal Kolonek Ameriketako bidea ireki zuen, eta horri esker, hiru mendeetako guduen ostean, ia penintsula osoa beren menpe zuten Isabel eta Fernandok botere eta aberastasun izugarria eskuratu zuten.\nGipuzkoar, errioxar, arabar eta bizkaitar bandokideen laguntzaz, Gaztelako osteek, Albako dukea Gasteiztik Iruñera bidali zuten Nafarroako Joan III.a Albret eta Katalina I.aren aurka,1512an. Luis III.a Beaumont Leringo Kondearen laguntzarekin Nafarroako errege-erreginak egotzi ondoren Katalina I.a erregina eskomikatu zitzaten lortu zuen. Gaztelarrek Donibane Garazi setiatu zuten. Enrike II.ak Erresumaren gunea berreskuratzen saiatu zen Frantziako Frantzisko I.aren laguntzaz, baina, 1521ean Noaingo guduan eta ondoren, Amaiurren eta Hondarribian Nafarroa Garaiko independentzia galdu zen.\nTestuinguru honetan inprimatu zen euskarazko lehen liburua, Garaziko inbasioan preso hartu eta 1530 arte kartzelan egondako Bernard Etxepareren eskutik. Nafarroako erresuma independenteak subiranotasuna gordetzen zuen txoko batean eta inprenta asmatu eta handik 105 urtera argitaratu zen "Linguae Vasconum Primitiae", 1545ean. Nafarroako gortearen eskutik etorriko zen euskara idatziaren hurrengo lana: 1564an, Joana III.a Albret erreginak Joanes Leizarragari itzultzea agindutako Biblia hain zuzen. Erregina Kalbindarren aldekoa izanik, liburua Vulgatatik itzuli zen eta itzulpenez gain Nafarroako erreginari zuzendutako gomendio-gutuna, euskara eta euskalkiekin izan zituen arazoak azaltzen dituen "Heuscalduney" deritzan atala eta hiztegitxo bat ere amaieran. Leizarragak ez zuen bakarrik egin la eta talde lan horren emaitzak dira "Kalendrera" eta "Christinoen instructionea" itzulpen erlijiosoak edo "Abc" irakurlegaiak alfabetatzearren eginak.\nBerriki, 2003an, garrantzi handiko esku-iskribu bat azaldu da Madrilgo liburu-etxe batean. Gipuzkoako Foru aldundiak eskuratu eta internet bidez ikus daitekeena. Juan Perez de Lazarraga arabarren poema izkribuak dira, 1564 inguruan idatziak. Hauek inprimatu ez baziren ere, gaur ezagutzen dugu Leizarragaren eta Lazarragaren garaian Ipar zein Hego aldean nazio hau izendatzeko erabiltzen zuten hitza, biek erabili zutena: Euskal Herria.\nBaina garai hartan euskaldunen gortea erlijio-gerretan nahasirik bizi zen, Joana Albret bera kalbinisten buruzagi jotzen zuten eta bere seme Nafarroako Enrike III.a higanoten burutzat hartu zuten. Enrike III.a Nafarroakoa izatez gain Frantziako IV.a bihurtu zenean katolizismora aldatu eta horrekin zapuztu ziren egindakoari segidarik eta hedapen sozialik emateko aukerak. Espainiarren menpeko Euskal Herrian, berriz, korapilatsuagoa izango zen lana. Arrasateko Esteban Garibai batetik penintsulako jatorrizko lehen hizkuntzatzat jo zuen eta Aita Juan Mariana bestetik euskaldunak iraindu zituen euskara hizkuntza barbarotzat tratatuz. Aitzitik, Espainian Kosmografia Eskolako lehenengo katedra lortu zuen Andres Poza lizentziatuak euskararen defentsan argitara emandako lehen obra handia idatzi zuen, 1587an.\nNafarroako Luis II.a eta Frantziako XIII.a zenak Nafarroa Behereko Foruak ezabatu eta Zuberoa haren Parlamentuaren pean jarri zuen 1620an. Zeharka bada ere Foru horiek euskararen erabilera errespetatzen zuten, baina, urte batzuk geroago, 1626an, Zuberoa Bordeleko Parlamentuaren pean jarri eta 1639an erregearen eskupeko lurrak saltzeko edo besterentzeko ediktua eman zuen. Frantziako monarkiak jauntxoen aginpidea indartu nahi izan zuen horrekin eta, handik urtebetera (1640), Zuberoan lur desjabetze handiak izan ziren. 1661ean, ordea, herriaren matxinada piztu zen. 7.000 bat lagun altxa ziren armatan, Mithikile herriko apaiza Bernard de Goynetche, Matalas, buru zutela. Lextarreko plazan lepoa moztuta hil zuten eta haren burua Mauleko sarreran ezarri zuten bolada batez, jendearen zentzagarri izan asmoz.\n1636an, Klaberiaren koplak adierazten zuten argi eta garbi erdaraz idazten zuten euskaldunen jokaera okerra eta kritika. XVII. mende emankor eta oparoa iragartzen zuen, Ipar zein Hego Euskal Herriko euskaldunentzat, Etxeberrik eta Sarako eskolakoek aintzat hartu eta bultzatu zuten ideologi aldaketa erabateko horrek. Gezurra badirudi ere Pirineotako Itunaren ondorioz (1659 - XI - 7) Nafarroako eta Frantziako errege Luis III.ak Nafarroa Garaian zeuzkan errege eskubideei espresuki uko egin zionean, Espainiako Felipe IV.aren mesedetan, Euskal Herria politikoki eta ekonomikoki bitan zatiturik geratu zen. Bi aldeetan Euskara zen biztanleen komunikazio hizkuntza nagusia eta bi aldeetako ikur bateratzaile nagusi bihurtu zen.\nHala eta guztiz ere, agintari eta herri xehearen artean hizkuntz disfuntzio gogorra gertatzen ari zen. Euskara herrietan eta eskualdeetan bizirik zegoen, baina, goragoko erakundeetan, edo erdaldun jendea bertan zenean, baztertua ez ezik zigortua gertatzen zen euskaraz aritzea. Bizkaiko Batzarretan (1613 - 1633) herrietako zenbait ordezkari Batzar-lekutik irtenaraziz zigortu zituzten euskaldun elebakarrak izateagatik.\nAldaketa txiki bat, ordea, elizaren eskutik etorriko zen. Trentoko kontziolioren ondokoan, 1545 - 1563, berrikuntza pastoralaren premia ikusi zen: kristau katoliko herritarrentzat katekesi langaiak argitara ematea. Kalagorri eta Iruñeko Elizbarrutiek hartzen zuten Hegoaldea, eta gehienak euskaraz mintzatzen zirenez, Kalagorriko Sinodalek, oinarrizko arauak diozesian ezartzekoak, nahiko xeheki arautu zuten eliz pastoralaren hizkuntz arazoa. Euskal erakundeen artean, euskararen aldeko neurririk onuragarrienetakoa gertatu zen hau, nahiz eta, oro har, Ekialdeko beste Eliza kristauen edo erreforma protestantearen politika erabakigarrietaraino ez iritsi.\nErabaki horiek medio kristau-ikasbide edo dotrina asko argitaratu ziren, eta hizkuntza idatziaren garapenerako are garrantzitsuago izango zena, eliz predikarien lanak prosa ontzeko aukera on bihurtu ziren, hizkuntz idatzia eta ahozkoa hurbil, alegia. Axular, adibidez, tradizio horretan lekutu behar da. Berak 1643 inguruan idatzitako Gero, lapurtar euskalkian idatzia dago; hitz-jokoak, argudioak, errefrauak, ateraldiak, etab., denak euskal hizkera dotorez eta ulergarriz moldatuak daude, hizkuntza mintzatuaren gertu.\nMauleko hiritarrek diputatu hautatu, "Silbiet"-eko sindiko (1623 - 1627), eta ikuspegi nazionala emango zion euskarari Arnaud Oihenart-ek. Eskolatua eta ikasia zen; apaiz ez zen lehen kritikari, historialari eta idazle zuberotarra izan zen. Euskal Herriko historia Erdi Aro arte kontatu zuen euskal nazioaren ikuspegitik, ez ordura arte egiten zen bezala, espainol edo frantses aldetik alegia. Horrekin batera Joannes Etxeberri Sarakoa aipatu behar da (1668 - 1749), Sarako Eskolaren gidari garrantzitsuena bere garaian.\nUtrech-eko Itunen eraginez (1713), merkataritza eta itsasoko jarduerak lur-jota geratu ziren Ipar Euskal Herrian; Frantziak Ternuako bakailoaren arrantza-tokiak Ingalaterrari eman baitzizkion; zergen presioa medio errebolta ugari izan zen. Hego Euskal Herrian, berriz, antzinatik mantentzen ziren penintsulakoekiko muga ekonomiko eta lurraldekoak Itsasora eta Pirineotara bultzatu zituen Felipe V.ak. Bizkaiko jaurerria eta Gipuzkoako eskualde batzuk 1718ko matxinada piztu zuten. Eta ez da kasualitatea izango Hegoaldeko lehen euskal gramatikatzat hartu izan denaren izenburua El Imposible vencido izatea ("Ezina egina" izenez ere ezaguna, 1729an Salamancan argitaratua). Aita Manuel Larramendik idatzi zuen.\nFrantzia aldetik ordea, iraultza-haize berria zetorren. Ilustrazioak jarraitzaileak izan zituen Euskal Herrian eta Holandarren monopolioari aurre egiteko eta Ameriketako produktuen salerosketan parte hartzeko Carakas-ko Erret Konpainia Gipuzkoarra sortu zuten (1728). Merkataritza, industria eta zientziak berpiztearren, berriz, Azkoitiko zalduntxoek sortu zuten Euskal Herriaren Adiskideen Elkartea (1765), eta Ipar Euskal Herriak bere askatasun, usadio eta autonomiaren berreskurapena aldarrikatu zuen (1789), Dominique Garat eta bere anaia Josep Dominique-ren eskutik; zoritxarrez, Iraultza Frantsesaren ondoko Asanblea Nazionalean, lurraldeetako pribilejiok eta erregimen bereziak ezeztatu egin zituzten; horren ondorioa izan zen Lapurdi eta Zuberoako jendea diputatuen kontra altxatzea.\nHego Euskal Herrian Lehen Gerra Karlista piztu eta Agosti Xaho Atharratzearrak garai hartako euskaldunez idatzi zuen. Atzerriko jendeak Euskal Herria eta bere hizkuntza azterketagai izan zuen, Luis Luzien Bonapartek euskararen eta euskalkien lehen mapa egin zuen. Bigarren Gerra Karlistaren ondoren Foruak ezabatuta eta Kontzertu Ekonomikoak ezarri ziren (1878). Soberaniaren azken aztarnak ere galtzear zirelarik euskararen berpizkundea sortuko zen. Asociación Eúskara de Navarraren inguruan bilduko zen hizkuntzarekiko pentsamenduaren joera berria. Lore Jokoak antolatu ziren Urruñan (1853) eta Elizondon (1879). Eusko Ikaskuntza elkartea eta Euskaltzaindia hizkuntzaren Akademia sortu ziren 1918an. Hizkuntzaren batasunean eta normalizazioan hasi zen jendea. Ikastolak sortu ziren Euskal Herriko euskarazko eskolari bultzada handia emateko. Horrela, munduko hizkuntzen artean XXI. mendean bizirik dirauen artean dago euskara. Berriki, Koldo Zuazok aurkeztu du euskararen eta euskalkien egoera erakusten duen mapa.


Basoan errailak jartzen - Ahotsak.eus\nBasoan errailak jartzen\nBasoan errailak jartzen Barajuen auzoan bizi zen kondeak bere basoetatik Urkiolara errailak jarri omen zituen, egurra mandoak tiratutako bagoietan ateratzeko. Tantaitxueta izeneko menditik Urkiolamendira pasatzeko zubia eraiki zuten tantaiekin, Zubinagusi izenekoa, eta zubiaren gainean errailak jarri. Kantabriarrek kudeatutako zerratokia zegoen basoan jarrita, oholtzarrak eta trenbide-trabesak egiteko.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARA-111-003 kodeko bideoa nahi duzula aipatzea: ahotsak@ahotsak.eus\nBarajuen auzoan bizi zen kondeak bere basoetatik Urkiolara errailak jarri omen zituen, egurra mandoak tiratutako bagoietan ateratzeko. Tantaitxueta izeneko menditik Urkiolamendira pasatzeko zubia eraiki zuten tantaiekin, Zubinagusi izenekoa, eta zubiaren gainean errailak jarri. Kantabriarrek kudeatutako zerratokia zegoen basoan jarrita, oholtzarrak eta trenbide-trabesak egiteko.\nGaia(k): Herria, azpiegitura » Garraioak , Baserria » Baserriko lanak » Mendiaren aprobetxamendua , Baserria » Baserriko lanak » Baserriari lotutako lanbideak\n-Gero, auken hemen, auken hemen terreneno sail haundi bat kondiek. Ta horrek kondiorrek, orduko denporako gauzak, pentsaizu zenbat balore egongo zan, nik entzunikua esan biher dot /biot/ oin be ta, neuk be ta. Hor ein eban /eiban/ zerratokixe, Urkiolara karrille, Otxandixo gaiñera karrille, horko materixalak atarateko.\n-Bero basotik. Ta horretarako, ze hektarea mordo haundixe dauko horrek, ta pentsaizu orduen zenbat kostako zan, eskuz in biher zan /bizan/ hori, gauza danok in biher zien /bizien/. Karrille montau biher zan /bizan/. Hor zerratokixe egon zan, ta badakitt oin be nun dauen ta dana. Zerratokixe egon zan lekutik Urkiolara, igoten-igoten igoten-igoten juen biher da /bida/. Orduen, han errellanuek in, karrille montau, bagonetak ipini, ha bagonetak eruen in biher zien /bizien/. Etorri beherantza samur itten zien, baiña gorantza jaso in biher zien /bizien/, kargaute.\n-Lokomotoraik-eta ez euen orduen?\n-Lokomotorie bai, zera, mandue, tiretzeko.\n-Edo idixekin [...].\n-Bai. Ta beste gauza bat, hor dauen horri mendixorri bueltia hartute dauenak Tantaitxueta dauko izena. Orduen, Tantaitxueta, Urkiolamendi badakitzu zein dan, ezta?\n-Urkiolamendire pasetako, Pol-poleko itturriko ure dator han txarku behera. Hamendi alde bateti bestera pasetako tantaixekin zubixe eindde auen erregular. Zubinausi esaten jakon. Ta haren zubixen tantaixen gaiñeti auen karrille montaute.\n-Mekatxis la mar, kriston obrie, orduan.\n-Handik politto-politto bueltan, ba, buelta asko dauko horrek e, zera, eruteko. [Irezelai]-edo esaten dutsiena hara zelaire urten ta handik Urkiolara auen hori karrilloi. Ta beste bat hemetik berauti, berauti eruteko, auen Otxandixoko Morgola esaten dutsien /esatetzien/ lekue, hara gaiñera. Ta hemeko bekuek eruteko, auzen idixek. Hor ibili zien montañesak erregular.\n-Zerekuak? Kantabriakuak edo...?\n-Bai. Kantabriakuek montañesak esaten jake kantabriakuek, ezta? Ta harek auken zerratokixe montaute hor. Ta harek itten ebezan paguekin tabloiek. Ta haretxakin trabiesak.\nIkatza egiteko txondorra nola prestatu\nDutxa: etxeko harraska\nPinu markatarien izenak\nItzainak basotik zura ateratzen\nKarobia bukatzea ospatzen zuten\nBaserriaren inguruko aipamenak: egitura; mugarria


Eneko Barberenak (H)ilbeltza beka irabazi du - Arrasate - Goiena.eus\nEneko Barberenak (H)ilbeltza beka irabazi du\nEneko Azurmendi 2021-01-21 18:06\nArgazkia: (H)ilbeltza elkartea.\n"Oso pozik eta eskertuta nago. Ohore handia da niretzat beka irabazi izana", azaldu du. Berak aurkeztutako proiektua izan da aukeratua, eta proiektu hori oinarri hartuta, nobela beltz bat idatzi beharko du urtebeteko epean. Baztango Udalak, (H)ilbeltza elkarteak eta Txalaparta argitaletxeak elkarlanean antolatzen dute beka, eta bosgarren edizioa da aurtengoa.\nEdizio honetako baldintza izan da genero beltza izan behar dela. "Kasu honetan, nire proiektua landa eremuan dago girotuta, Orion izeneko fikziozko herri batean. Sute bat gertatzen da eta mendizale batzuk hil egiten dira. Liskar bat dago artzainen, mendizaleen eta interesak dituen enpresa baten artean, eta aseguru etxeko peritu batek kasua ikertu beharko du", azaldu du Barberenak.\nEsan moduan, urtebeteko epea izango du arrasatearrak nobela idazteko eta, ondo bidean, 2022an argitaratuko du Txalapartak. Horrez gain, 6.000 euro jasoko ditu, 3.000 laginaren irabazle izateagatik eta beste 3.000, bukatzen duen momentuan.


Hau ez da Ainhoarentzako eskutitz bat\nZu hemen zaude: Hasiera Iritziak Hau ez da Ainhoarentzako eskutitz bat\nKaixo Ainhoa, beste ezer baino lehen besarkada eta muxu handi bat.\nEgun hauetan kenduko dituzu herriko hainbat elkartetan egon diren zure argazkiak. Eskerrak! Lagun maite bat gehiago gure artean, eta argazki itsusi bat gutxiago hormetan.\nIzan ere, foto-matoiko itxurako argazki horiek ez dira batere politak, nahiz eta izugarrizko indarra eta balioa eduki. Zenbat emozio pizten dituzten, zenbat lagun mugitzen, zenbat ekimen bultzatzen! Eta hauxe bai paradoxa: zuen argazkiak ahalik eta azkarren bistatik kendu nahia, eta aldi berean, beti presente edukitzeko beharra.\nOrain zure argazkiak kendutakoan, horma horietako batera begiratzen dugunean hutsunea antzemango dugu. Berriz ere zure argazkiz bete nahiko genukeen hutsunea. Baina ez foto-matoiko argazki tristeekin, kolorez betetako Ainhoaren argazki biziekin baizik.\nEta argazki horietan imajinatzen zaitugu Zabalen porruak landatzen, Ani eta Patxi aldamenean purrustadaka dituzula ez duzulako ilara zuzen egiten. Zein purrustada goxo!\nImajinatzen zaitugu Axierrekin korrika saio bat egiten, zu arin, hura, ordea, arnas estuka. Ez ezazu ito gero!\nImajinatzen zaitugu ilobekin parkean jolasen. Zenbat dugun haurrengandik ikasteko, eta haiek zenbat zugandik!\nImajinatzen zaitugu buzoa jantzita lanean, eta baita martxoaren 8ko emakumeen afariko parrandan. Imajinatzen zaitugu sukaldeko bata bat jantzita Erramun eta Agusen ondoan, sukaldekoak baino gehiago, bizitza positiboki eramateko errezetak entzuten. Imaginatzen zaitugu Amets Bide dantza taldean, Amaia eta Izaro irakasle dituzula; Patxi edo Anjeltxorekin musean, aitortzen ez diren keinuak egiten; Ojo eta Aloñarekin Perineotan, hiru milako tontorren batean; Oteizabalekoren batekin (izango duzu non aukeratu, alajaina!) kafetxo bat hartzen... Imajinatzen zaitugu patxada ederrean bakarrik Alotzako zelaietan paseatzen, eta baita lagunartean Menorkako hondartza batean ere.\nArgazki horiek dira guk guztiok hemendik aurrera ikusi nahi ditugunak. Baina argazki horiek ez dira zure argazkiak, ez behintzat zureak bakarrik. Argazki horiek gureak dira, guztiok izan behar dugulako protagonista.\nHau ez da Ainhoarentzako eskutitza. Ainhoarentzako besarkada eta muxuak dira, hitzak, berriz, besteontzat dira, argazki horiek ikusi ahal izateko guztiok baitugu zer egina.


Buletina 2019-09-27 — dantzan.eus\nHemen zaude: Hasiera › Buletina › Buletina 2019-09-27\nBeasaingo Igartza Jauregian ikus daiteke Euskal Kultur Erakundeak ekoizturiko "Soka, euskal dantzaren urratsetan" erakusketa irailaren 28tik urriaren 23ra. Aurtzaka dantza taldearen 40. urteurrenaren eta Beasaingo udazken kulturalaren barruan egingo du parada Goierrin erakusketak. Erakusketarekin b...\nDuguna - Iruñeko dantzariak 2019/09/26\nLa Fundicion Aretoak antolatzen duen Dantzaldia jaialdia irailaren 26tik 12ra izango da aurtengoan. Hogei urte bete ditu jaialdiak eta antolatzaileek festa giroan ospatuko dute ibilbidea. Datozen hiru hilabeteetan nazioarteko dantzari begira izango dugu Bilbo . Paris, Sevilla , Bartzelona, ...\nErtza: Janeten titia [Dantza Coliseoan]\nKezka dantza taldea 2019/09/25\nErtza konpainiak bere azken lana aurkeztuko du Eibarren, Coliseo antzokian, ostiral iluntze honetan (2019ko irailak 27, ostirala, 20:30ean). Asier Zabaletak zuzentzen duen konpainiak Janet Jakcsonen titia mundu osora erakutsi zen uneko irudia hartu du abiapuntuan: "Janet Jackson-ek ikuskizun batet...\nBi hamarkada daramatzate Toni Jodar eta Beatriu Daniel dantzari eta sortzaile katalanek Explica Dansa proiektuaren bidez dantzaren dibulgazio lanak egiten. Dantza tradizionala jarri du jomugan hurrengo proiekturako eta euskal dantza tradizionalean lanean diharduten dantzari, koreografo, sortzaile e...\nEuskadiko Zine Aretoen Elkartearen saria jaso berri du Telmo Esnalen Dantza filmak eguerdian Donostiako Kursaalen egin den ekitaldian. E uskal zinemagintza industriari egindako ekarpena eta filmaren arrakasta , ibilbidea, kalitatea eta originaltasuna aitortu zaizkio Esnalen lanari. ...\nIngurutxoa birsortu dute Aurizperrin\nPasa den San Bartolome jaietan ingurutxoa plazaratu dute Aurizperriko herritarrek. Aurten 750 urte dira herria sortu zela eta urteurrenaren harira hainbat ekintza antolatzen ari dira, horien artean, herrian galdua zen dantza berriro osatu eta aurkeztea. Patxi Arrarasen Danzas e indumentaria de...\nGenero bereizketarik gabe dantzatu dute Monteagudoko paloteadoan\nKattalin Agerre 2019/09/23\nMonteagudoko paloteadoan ez da bereizketarik egin neska-mutilek osatutako dantzari taldean. Orain dela hamar bat urte hasi ziren emakumeak paloteadoko dantzetan parte hartzen, baina emakumeak eta gizonak bi taldetan banatuta edo arropa ezberdinekin dantzatu izan dute orain arte. Aurtengo San Roke e...\nXX.urteurrena ospatuko du Aurrera Gure Ametsa dantza taldeak\nAurrera Gure Ametsa 2019/09/21\nURRIAK 6an, egun osoko ospakizun berezia Urnietan Urnietako Aurrera Gure Ametsa dantza elkarteak aurten hogei urte bete ditu. Urte hauetan zehar, euskal zein herrian bertako dantzak, musika, dantza jantziak... berreskuratu eta mantentzearen aldeko apustua egiteaz ez ezik, hainbat dantza eta ikus...\nUsurbil: Kalezar soka-dantza 2019\nUsurbilgo Kalezar auzoko jaietan auzotarrek dantza-soka egiten dute. Urtebeteko etenaldiaren ondoren, auzoko gazteak elkartu eta aurreskua prestatu dute San Joan egunerako. Hamaika neska-mutilek osatutako soka atera dute. Irati Ibargoien aurreskuak ireki du dantza eta Udane Valin aritu da ...\nLava: Bending the walls / Beyond\nLava dantza konpainiaren Bending the Walls eta Beyond koreografien zatitxoak jaso ditugu bideo honetan. Tenerifeko dantza konpainiak irudietan dituzuen bi pieza horiek aurkeztu ditu Dferia azokan. Fernando Hernandoren Bending the Walls edo Harresiak tolestuz koreografia zorionaren, askatasunaren...\nZinta-dantza, akelarrea, san joan sua, irradaka, ilargi-amandrea, maiatzeko-erreginak, eta mito-topiko guztiak topa ditzake Alemaniako Faun musika taldearen bideoklip honetan. Walpurgisnacht izena du abestiak. Walpurgis gaua ospatu ohi da Erdialdeko eta Iparraldeko Europan, apirilaren 30etik mai...\nDan Ansotegik (Boise, 1959) jaso berri du "National Fellowship" saria. Irailaren 18an izan da sari banaketa Washingtonen egindako ekitaldian. Estatu Batuetako Arteen Fondo Nazionalak banatzen ditu bekak eta Estatu Batuetako folk eta musika tradizionalean jaso daitekeen aitorpen garrantzitsuena da...\nBai, Europa puntarik punta korritu eta Euskal Herrian ere izan zen Frantisek Pospisil, 1927. urtean hain zuzen ere, eta zenbait euskal dantza filmatu zituen. Horiek dira hemen aurkezten ditugun irudiak. Juan Antonio Urbeltz-ek helarazi dizkigu irudiok, eta berak argitu digu bere ustez non eginak d...\nAnboto: 2019/09/26 "Ez dago sanmigelik dantzari barik"\nNoticias de Gipuzkoa: 2019/09/27 Debako herriak larunbatean ospatuko du bere Euskal Jaia\nBerria: 2019/09/26 Arriskuarekin dantzatzea\nBerria: 2019/09/26 Bertsoen erritmoan dantzan\nDeia: 2019/09/24 Un vergel de las dantzas autóctonas\nNoticias de Gipuzkoa: 2019/09/25 Emanaldi berezia izango da ostiralean Igartza Jauregian\nGoiena: 2019/09/21 Oteizaren lan garrantzitsuena balioan ipintzeko oroitzapen jardunaldia\nTolosaldeko Ataria: 2019/09/20 "Ordu asko kendu dizkit dantzak, baina asko eman dit"\nBeasain.eus: 2019/09/24 Dantza eta musika protagonista nagusiak udazken kulturalean\nDeia: 2019/09/22 Euskaltzaindia baila por su centenario\nBerria: 2019/09/24 Mina dantzan\nEta kitto!: 2019/09/24 Thiago Almeida, dantzaria: “Gizartearen eta gizakien hipokresia islatzen saiatzen gara dantzaren bitartez”\nEuropa Press: 2019/09/20 'Dantza' filmak jasoko du aurten EZAE Saria, euskal zinemagintzari egindako ekarpenagatik\nBerria: 2019/09/21 Profesional, profesiorik gabe\nNaiz: 2019/09/21 Euskal Kulturaren sustraietatik ekarritako doinu, dantza eta poesia berriak\nEuskalkultura: 2019/09/23 Salgai Bahia Blancako Euskal Asteko voucher-ak: arituko dira Patxi eta Konpania, Xabier Aburruzaga, Ganbara, Esnal eta Otamendi...\nGeuria: 2019/09/23 Argazkiak | Euskal Herriko XLVII. Dantza Agerketa 70 argazkitan\nDeia: 2019/09/19 Dantza Agerketa celebra 47 ediciones este sábado\nEuskalkultura: 2019/09/20 Ikus hemen Dan Ansoteguiri 2019ko NEA Sari Nazionala ematerakoan bere bizitzaz pantailaratutako bideoa


Segunda Etxeberria « Ahaztuen Oroimena 1936\nTestigantza: Segunda Etxebarria Etxebarria\nSegundaren testigantza jasotzen Imintxola Nagusian 2019ko maiatzak 4an\nIspasterko Iruta baserrian jaio zen, herrigunetik ordu erdi batera oinez, non Ea gertuago zuten etxetik, Ispaster baino. Gerra garaian bizitakoaz gutxi jaso zuen, baina haren ondorioak bai bizi izan zituen. Aita, ezagutu bazuen ere, ez zuen ezagutzeko abagune gehiegi izan. HIlario Etxebarria, kartzelaratu egin zuten gerran edo gerra ostean. Bertan, bizitako balditza txarrek, zein bizi behar izan zuenaren ondorioz, hezurretako gaisotasunak jota kartzelatik atera ondoren ospitala eta etxearen artean bizi izan zen. Gaiso, aurre egin ezin eta hil egin zen, Segundak 8 urte zituela.\nEskola eta errazionamendua gertuagotik bizi izan zituen. Gogoan du nola joan behar izaten zuen Ispasterko udala dagoen eraikinera, bertan, zegokion partea hartzera; txusko batzuk eta zerbait gehiago, harekin bizi behar. Eskolan berriz, Ean ibili zen. Mutilak alde batetik eta neskak bestetik. Irakasleak erdaldunak izanik, orduan ikasi zuen gaztelera. Nola ez, garaiko errezu eta «cara al sol» abestiekin batera.\nEskolak bukatuta, zerbitzari joan zen Olatzera (Mutriku), han, gari hirina eta arto hirina lortzeko egin beharrak transmititu dizkigu testigantzen, 1952 inguru hartan, debekatua baitzegoen nahi adina hirin egitea. Mendarora zein ahal zen errotetara joateko zer nolakoak egiten zituzten gogoan du. Gerora, Imintxola nagusira (Etxebarria) ezkondu eta han bizi da. Bertako kontuen artean, entzuna du nola Julian Iriondo Larrañaga, Imintxola txiki baserrikoa gerran hil zen.\nEsta entrada fue publicada en Orokorra, Testigantzak y etiquetada como errotak, Eskola, frankismoa, Hirina, Ispaster, Segunda Etxeberria.


Lantaldea | Deusto\nDeusto Cities Lab Katedrak, lehenengo ikasturte honetan, konprometitutako hitzarmenekin eta finantzaketarekin bat, 21 pertsonaren dedikazioa du, helburuak betetzeko eta funtzionamendu egokia bermatzeko, behin sail, ikertalde eta unitateetara atxikitako pertsonek hiri gaietan egiten duten ikerketa eta irakaskuntza koordinatzeko eta indartzeko Katedrak sortzean hartu zuen ardura babestuta.\n• Lantaldea: atxikitako 6 pertsona (lanaldi osoko 4 pertsonaren baliokide).\n• PLUS taldea: kanpoko eta beste zentro batzuetara atxikitako 17 irakasle-ikertzaile; eta zerbitzu orokorretara atxikitako administrazio eta zerbitzuetako 5 langile.\nKatedrara atxiki gabeko irakasle-ikertzaileak eta ikertzaileak, ikerrildoetan hiriarekin lotutako gaiak jorratzen badituzte, Katedraren ekimenetara bildu daitezke, atxikita dauden zentroko zuzendaritzak aurretiaz baimena emanda eta Katedrako zuzendaritzak berak oniritzia emanda. Katedrak badu proiektuetara dedikatutako orduak ordaintzeko diru-funtsa.\nKatedrak hirugarren zikloko ikasleen laguntza du. Beren doktorego programetara atxikita, hiriekin lotutako ikerlanetan eta tesi proiektuetan ari direnak dira Katedran parte hartzen duten doktoregaiak.\nHauek dira lantaldea osatzen duten pertsonak:


JackelineUrla | Allartean\nEtiketaren artxiboa: JackelineUrla\n2021-12-08 -n allartean-kargitaratuta\nJacqueline Urlak artikulu interesgarri bat argitaratu berri du “Anuario de Glotopolitica” aldizkarian: Una crítica generativa de la gubernamentalidad lingüística. Jacqueline antropologoa da eta askotxo ikertu ditu euskalgintza eta euskararen biziberritze-prozesua. Haren hitzetan esateko, erresistentziaren etnografia egin nahi izan du. Liburu bat argitaratu zuen 2012an: Reclaiming Basque: Language, Nation, and Cultural Activism.\nHaren ustez, ikerlariaren zeregina ez da (soilik) erresistentzia legitimatzea, baizik eta kritika sortzailea egitea (kritika generatiboa, esaten du berak): pentsamendu, afektu eta ekintza eraldatzaileak mobilizatzea, prozesuek aurrera egin dezaten. Hori horrela, ikerketaren funtzioa, bere esanetan, ez litzateke prezeptiboa izan beharko. Kontrara, problematizazioa litzateke helburua: argiak eta jakinak diruditen ekintzak eta diskurtsoak problematizatzea, eta dagoneko baliagarriak ez direla sentiaraztea.\nAntropologiari buruzko testu anitzetan gertatzen zaidan modura, testu apurtxo bat abstraktua iruditu zait, eta ez dakit den-dena ondo ulertu dudan. Hainbat ideiarekin geratu naiz:\nErreproduzioaren tesiari erreparatzea gomendatzen du. Izan ere, ustez eraldatzaileak diren praktikak sarritan ideologia linguistiko hegemonikoak erreproduzitu egiten dituzte, oharkabean. Estandarizazio prozesuak, esate baterako, hegemonikoa den ideologia monoglosikoa indartzeko arriskua ekar dezake, eta aniztasunaren ideia ahuldu.\nGobernamentalitate linguistikoaren ideia aipatzen du: sistema linguistikoa gobernatzen duten praktiken, aktoreen, tekniken eta ezagutza teorikoen uztardura, alegia. Gobernamentalitateak dio zer dagoen ondo eta zer ez, zer den egokia eta zer ez. Terminoa, duen kutsuagatik, deserosoa izan daitekeela dio, baina horren atzean dagoen kontzeptua oso presente izan behar dela. Nahi izatekotan, Jackelinek ez du terminoa aldatzeko arazorik, eta gobernamentaliateari buruz hitz egin beharrean, gobernantzaz hitzegiteko aukera zabaltzen digu. Galdera pertinentea da: zein dira, bada, euskalgintzaren nondik norakoak definitzen dituzten praktikak eta ezagutzak?\nEntsanblajearen teoria ere kontuan hartzea proposatzen du. Euskalgintzaren mugimenduaren parte diren praktika, aktore eta ezagutza horiek guztiak elkarrekin nola konbinatzen diren aztertea eskatzen du, nolako aliantzak sortzen diren, nolako kontraesanak… Horrekin batera, aztertu beharko lirateke entsanblaje horietatik zeintzuk praktika, zeintzuk aktore eta zeintzuk ezagutza alternatibo ari garen baztertzen. Litekeena da hor aukera batzuk galtzen egotea.\nTransizioaren diseinuaz hitz egiten du eta horren sentsibilitateaz jarduteko gomendatzen digu. Mundu berri bat posiblea bada, bertan hizkuntza-aniztasunak zein paper jokatu behar duen pentsatzea proposatzen du, eta mundu horretarako transizioa diseinatzen hasi.\nArtikulua hemen irakur daiteke: https://glotopolitica.com/aglo-4/urla/\nKategoriak Sailkatu gabea\t| Etiketak Antropologia, Erresistentzia, etnografia, Euskalgintza, JackelineUrla, problematizazioa\t| Utzi erantzuna


Durango Bonbardatu zuten 75.urteurrena: 1937ko martxoak 31 « Ahaztuen Oroimena 1936\nDurango Bonbardatu zuten 75.urteurrena: 1937ko martxoak 31\nPosted on 25 marzo, 2012 Actualizado enn 6 septiembre, 2013\n1937ko udaberriarekin batera hasi zen Bizkaia menderatzeko frankisten ofentsiba. Molak, iparraldeko frontea deitu zionaren aurkako kanpaina hasi zuen, dena txiki txiki egiteko asmoa zuela lau haizetara zabaldu eta harrokeria guztiarekin posizionatuz. Horretarako, lau errekete brigada nafar erabili zituen Brigadak Araban eta Gipuzkoan osatutako 10 batailoi, karlista nafar asko eta Espainiatik etorritako tropa erregularrek osatuta zeuden.\nBaina aipatu eraso edo ofentsiba horretan, hegazkinek eta bereziki aliatuak ziren faxista alemanen eta italiar hegazkinek triskantza haundiak egin zituzten.\n1936ko uztailaren 22an izan zen herritar zibilen aurkako lehenengo erasoa: Andikonako plazan, Otxandion, merkatu eguna zela, plaza hau bonbardatu zuten hainbat herritar hil zituztelarik. Ondoren etorri ziren antzeko praktikak baina helburu maltzur eta txikitzaileekin. Esan bezala, 1937ko udaberrian Bizkaiko hainbat herri bonbardatu zituzten: Durango (1937/03/31), Gernika (1937/04/26) ezagunenak: baina Bizkaiko herri asko eta askok jasan zuten hegazkinen erasoa. Durangon, urteurren hau dela eta hainbat ekitaldi antolatu dituzte.\nAlemanen 65. Kondor Legioko 140 hegazkin erabili zituzten honetarako baina bait Itailarrak ere. Honekin, gerra tresna berri bat aplikatu zuen molak, inongo gerratan ordura arte erabili gabea:erretaguardiako herritar zibilak bonbardatzea eta herriak suntsitzea, morala jaisteko eta erresistentzia ahultzeko xedez.\nHorrela,martxoaren 31n, Durango bonbardatu zuten. Durangoko bonbardaketan Aviazione Legionariako italiar hegazkinek 336 pertsona hil zituzten. Ofentsibaren etapa honetan, Eibar, Elgeta, Elorrio, Lemoa, Markina, Igorre, Bilboko portua… ere bonbardatuak izan ziren, lehen lerrotik gertu zeuden herriak baitziren.\nIazko Maiatzean, Gerediaga Elkartearekin elkarlanean, inoiz ikusi gabeko irudiak eskuratzeko aukera izan genuen. Gerediaga Elkarteak italiara egindako bidaiaren ondotik, aipatu ofentsiba honetan, hegazkinetatik, italiar faxistek ateratako argazkiak hain zuzen.\nBizkaiko HITZA-n «Herritik Kanporatuak»


Erantzukizun Zibileko Asegurua - Colegio de Logopedas del País Vasco\nEzagutu gure komunitateko kide guztiak!\nOrain bilatu eta harremanetan jarri zaitezke Euskal Herrian bizi diren beste logopedekin, direktorio honen bidez.\nZer da erantzukizun zibileko asegurua?\nErantzukizun zibila pertsona guztiek kaltea konpontzeko duten betebeharra da, “Antzekoen interesei kalterik edo lesiorik ez egitea”, printzipioaren arabera. Erantzukizun-aseguru bat kontratatzea beharrezkoa da osasun-jarduera betetzen duten profesional eta sozietate guztientzat. 44/2003 Legea, bere 46. artikulua dioen arabera: “Laguntza pribatuaren esparruan lan egiten duten osasun profesionalek, zein edozein motatako osasun-zerbitzuak ematen dituzten pertsona juridikoek eta titulartasun pribatuko entitateek, laguntza edo zerbitzu horiek emateagatik pertsonei eragindako kaltengandik sor daitezkeen kalte ordainak eztalduko duen erantzukizun-asegurua, abal bat edo beste finantza-berme bat sinatu beharko dute “.\n¿Zein da aseguruaren helburua? ¿Zertarako balio du?\nErantzukizun Zibileko Aseguruen helburua, hain zuzen ere, bere akatsengatik edo hutsegiteengatik, profesionalak bere bezeroei eragin ahal izan dizkien kalte pertsonal eta materialei aurre egitea da, baita era haiengandik sor litezkeen kalteak. Aseguru hauek langileentzat izan ezik, zerbitzuak kontratatzen dituztenentzat ere berme bat dira.\nHirugarrenei kalte-galeren ordaina emateko betebeharraren arabera, kaltetuta izan daitekeen aseguratuaren ondarea babesten du.\n¿Zer arrisku estaltzen ditu?\nAseguratuaren defentsa, Defentsa eta Finantza aseguraren xede diren erreklamazioen aurrean. Ezbehar bakoitzari datxezkion koste eta gastu judizialen eta estrajudizialen ordainketa. Erantzukizun zibil profesionalaren ondoriozko kalte-ordainaren ordainketa, polizan ezarritako mugen barruan.\n¿Zenbatekoa da bere estaldura?\nAseguratutako elkargokidearen berme eta kapital aseguratuak hauek dira:-\nErantzukizun zibil profesionala (ezbeharraren eta aseguru-urtearen araberako muga): 300.000€-\nUstiapeneko erantzukizun zibila (muga ezbeharraren eta aseguru-urtearen araberako muga): 300.000€-\nDefentsa eta finantzak barne.


Inoiz inoren buruan existidu dan arkitekturea\nBizkaie! 2004-04-02 00:00 Kulturea\nErakusketea zazpi ataletan dago bananduta, ez garaiaren arabera sailkatutako obrakaz, ezpada atal bakotxean imajinazinozko arkitekturearen gai bat erakutsiz. Halanda be, atal horreetan erakusten dan arkitekturea ez da beti imajinarioa: benetakoa be izan daiteke, baina ukutu fantastikoagaz. Alde horretatik, erakusketa honetan benetakoa zer dan eta zer ez zehaztea, ez da beti hain gauza sinplea. Honeek dira atalok: “Beste mundu batzuetako arkitekturak”, “Ipuinetako arkitekturak”, “Espazio anbiguoak. Barrualdeak edo kanpoaldeak?”, “Hiri madarikatuak”, “Bizigaitasunaren mugetan”, “Gehiegikeriaren arkitektura” eta “Ez igarotzeko arkitekturak”. “Beste mundu ...\nJuan Luis Goikoetxea: 'Mikel Zarateren bidean, azaleko itsasontziaz ganera, barrutik doan eleizea ikusten be jakin beharko geunke'\nBizkaie! 2004-03-26 00:00 Kulturea\n3.- Mikel Zarate hainbat generotan nabarmendu geinke, berbarako poesian eta prosan. Zeinetan uste dozu zuk zala trebeago? Ander Manterolak, Lontzo Zugazagak, Karmelo Etxenagusiak ipuina dela Mikelen sorkaririk goraipagarriena esango deutsue. Olerkari bai, bertsolari be bai, baita eleberrigile bere, baina denetan goren ipuingintzan. 4.- Euskerea debozinoa zan Lezamako idazlearentzat... Bai! Mikelek bizitza euskeratik ikusten eban. Ezin esan daiteke Mikel Zarate horretarako bizi zanik, ze Mikel persona moduan da handi eta oso, baina abadetzan, lagun artean, aititarenean eta amamarenean, gaueko orduetan, irakaskuntzan ...\nEibar, antzerkiaren uriburua\nBizkaie! 2004-03-19 00:00 Kulturea\nEuskal antzerki taldeak sei dira: Gorringo taldeak hain arrakasta handia lortu dauan “Kutsidazu bidea Ixabel” emon eban zezeilaren 28an, Narruzko Zezen eibartarrek “Historia de una escalera” eskainiko dabe martiaren 8an, Vaiven Produccionesek “Bittor Ghezk” lana emongo dau euskeraz martiaren 13an, Markeliñek “Punto rabo” taularatuko dau martiaren 17an, Chusma Teatro bilbotarrek “Expansiones” erakutsiko dabe martiaren 23an, eta azkenik, Ados Teatroaren “Las mujeres de verdad tienen curvas” antzezlan umoretsua ikusteko aukerea egongo da martiaren 25ean. Ganera, kontutan hartu behar da izen handiko ...\nInauteriak-Aratusteak-Karnabalak Euskal Herrian\nBizkaie! 2004-03-12 00:00 Kulturea\nGehiago zehaztuta, Euskal Herriko inauterien egutegia urte barriagaz batera hasten dala esan geinke. Azpilikueta, Etxalar eta Lekaroz aldean, Errege Egunagaz batera hasten ziran inauteriak. Erasunen urtarrilaren erdialdean. Baina, gure egunotan, Ituren-ek eta Zubietak zabaltzen dabe inauteri sasoia. Zubietako joaldunak Iturenera joaten dira, alkondara zuria euren soinean daukiela. Gero, Iturengoak Aurtiztik Lasagarako bidetik euren ardi larruzko txalekoak jantzita bueltetan dira Zubietara. Sinismen zaharretan oinarrituta, joaldunek garrian lotutako zintzarri handiak astinduz ataratako burrunbeagaz uxatuko dabez espiritu gaiztoak eta zaldi buztanagaz egindako isopua ...\nIxiar Rozas: 'Begiradea zabaltzen laguntzen deuskun periferia sortzailean sinisten dogu'\nBizkaie! 2004-02-28 00:00 Kulturea\nZer dala-eta sortu zenduen igaz Memorie Periferiche? Hasi zanean ez genkian zer bihurtuko zan, gauzek zelan urtengo euskuen. John Berger Livornora konbidau gura izan genduan, berak portu-uri horregaz euki dauzan hartu-emonak dirala-eta. Haren baietza eta miresten genduzan beste egile batzuena ikusita, aurrera egitea erabagi genduan. Ikuskizunari baino gehiago edukinari garrantzia emoten deutsien kultur proposamenen faltea ikusten genduan, eta oraindino be ikusten dogu. Zer adierazo gura dozue Periferiak izenagaz: mugako kulturea? Periferia berbeak esangura asko ditu, sano kontzeptu zabala da. Hizkuntzan ...\nEuskal diskoetxeak batuta\nBizkaie! 2004-02-16 00:00 Kulturea\nMusikea eta kulturea alkarregaz Diskoetxeetako arduradunek behin ta barriro gogorarazo deuskue musikea eta kulturea ez dirala bide desbardinetatik doazen aparteko munduak. Euren esanetan, biak batera dagoz, eta gehiago esatearren, musikea kulturearen enbajadore moduan definitzen dabe. Hori dala ta, asko dira egin beharrekoak arlo honetan. Hasikeran zehaztutako helburuen artean, disko bakotxeko BEZ-a bajetea dago. Ganera, diru-laguntzinoak lortu gura ditue instituzinoetatik, hainbat proiektu barri martxan ipini ahal izateko eta egileakanako errespetua bultzatzeko. Lan horreek aurrera eroateko euskal diskoetxeen batasunak garrantzi handia izango ...\nIñaki Mendizabal Elordi: 'Gure ahalegina argitaletxe handienen parekoa edo handiagoa izango da\nBizkaie! 2004-02-01 00:00 Kulturea\nGuztira bost liburu argitaratu dozuez, horreetatik bi euskeraz. Zelan hartu dabez irakurleek? Ederto, pentsetan genduana baino hobeto. Joseba Iriondoren “Palestina hotela” da horreetako bat, eta bestea Asier Sanz Nieto marrazkilariak eta nik egindako “Euskal piratak”. Iriondorena bagenkian salduko zala, baina ez genduan pentsauko Durangoko Azokea eta Gabonak pasauta, handik hilabetera, ez-fikzinozko liburuen artean salduena izango zanik. Izan be, Joseba sano persona zabala eta komunikatiboa da, eta guapoa ganera, eta Durangon ikusi genduan bere hiru irakurletik bi 25 eta 35 urte ...\nOliver Twist bideak zabaltzen\nBizkaie! 2004-01-15 00:00 Kulturea\nBergarako Orfeoiak, 1999ko urtarrilean, “Oliver!” musikala estreinau eban, lehenengo biderrez euskeraz. Ordurako, orfeoiak baeukan esperientzia nahikoa genero musikalean, 1994. urtetik aurrera Euskal Herri osotik Victor Hugoren “Miserableak” obrea eskaini eban eta. Orain, barriz, “Oliver!” lanagaz, Bergarako Orfeoia Euskal Herriko plazarik handienetan egon da: Gasteizeko Antzoki Nagusian estreinau zan, Bilboko Euskalduna Jauregian egon zan igazko Gabonetan, eta aurten Iruñeko Baluarten (auditorio horretan euskeraz oso-osorik emondako lehenengo ikuskizuna izan da) eta Donostiako Kursaalean egon da. Gehiago ezin da eskatu. Ehun ...\nNazinoarteko Nontzeflash Animazino Lehiaketea\nBizkaie! 2003-12-31 00:00 Kulturea\nSariak Nontzeflash-ek 5.300 euro banatuko ditu lau saritan. Epaimahai batek erabagiko dau (Begoña Vicario...) zeintzuk diran lanik onenak eta internautek eurek be gogoko dabezan lanak aukeratzeko modua eukiko dabe. - Nontzeflash Saria animazino onenari: 2000 euro. - Bigarren Saria: 1500 euro. - Ikusleen Saria: 900 euro. - Euskerazko animazinorik onena: 900 euro. Lanak aurkezteko epea Lanak jasoteko epea zabalik dago eta 2004ko apirilaren 15ean zarratuko da. Dana dala, antolatzaileek ahalik eta arinen bialtzea eskatu dabe jaso ahala lanak internauten esku jarteko www.nontzeflash ...\nDubuffet: artista librea Bilbon\nErakusketea Dubuffeten obraren hiru arotan dago bananduta, kronologikoki: lehenengo zatian berrogeiko eta berrogeta hamarreko hamarkadetako lanak batzen dira. Sasoi haretan (kontuan euki behar da orduan hasi zala arte munduan) Dubuffetek dudan ipini eban artearen gaineko teoria tradizionala, eta zerotik ekin eutson, aldez aurretik ezarritako kontzeptuei kasurik egin barik, artearen lurralde birjinara heltzeko. Pentsamentu horretatik abiatuta eta sorkuntzearen iturburura ailegetako asmoagaz (berak “kulturearen kontrako jarrerea” zala esaten eban), Dubuffetek egunerokotasuna hartu eban gaitzat eta etenbako ikerketea egin eban materialakaz. Sasoi horretan ...\nJasone Osoro: Lehenagoko mamu eta bildurren gaineko nobelea da Greta\nBizkaie! 2003-12-15 00:00 Kulturea\nTentazioak liburuak euki eban arrakasteak ze puntutaraino baldintzau zaitu idazterakoan? Onerako ala txarrerako izan da arrakasta hori, orri zuriaren parean paretako orduan? Tentazioak-ek euki eban arrakastea onerako izan zan, horri esker euki dot-eta aukerea argitaratzen segiduteko. Irakurle potentziala hor dagoala jakiteak indarra emoten dau idazten segiduteko. Baina ez: arrakasta hori ez da enbarazua izan orri zuriaren parean jarteko orduan. Orri zuriak berez sortzen ditu biak, idazteko grina eta bertigoa. Idazle erotikoaren etiketea be ipini eutsuen. Gretan etiketa horretatik urrundu gura ...\nGose greban antzerkiaren alde\nBizkaie! 2003-12-01 00:00 Kulturea\nUdalak Mira Antzokian saiorik ez programetearen arrazoia da, Pablo Zubikaraik esan ebanez, “aurrekonturik ez dagoala. Horixe da esaldi magikoa, eta kito. Esate baterako, Udalagaz gauza merke-merkeen gainean egin genduan berba, aurrekonturik apurtuko ez eutsien proiektu egingarrien gainean. Udan Kultura zinegotziagaz eta zuzendariagaz egon ginan, eta proposatu geuntsen euskerazko ikuskizunen bat hemen egin eitekeala, merkeago gainera. Baina erantzun euskuen ezetz: Gurutze Plazea komertzialagoa dala”. Izan be, Zubikaraik eskatzen dauena programazinoaren ohiko lekuak zabaltzea da, Gurutze Plazako San Migel Parrokiaren esku dagoan ...\nDurangoko Azokea ate joka\nBizkaie! 2003-11-15 00:00 Kulturea\nGozetako aukerarik topetan ez dauenak, izango da ez dauelako gozau gura. Julen Gabiria\nFernando Morillo: 'Gazteei esker lortu dot eurakandik hurrago idaztea'\nBizkaie! 2003-11-01 00:00 Kulturea\nEszena laburrez betetako narrazinoa da. Ikus-entzunezkoen hizkerea erabili gura izan dozu gazteak literaturara hurreratzeko? Irudiaren belaunaldian hazi gara. Zinea, telebista, iragarkiak...; irudi arin eta ikusgarriek hartu dabe gure ingurua, eta ohitu egin gara, eta orain ia beharrezkoak doguz. Pasarte arineko testuak, segurutik, hurrago sentiduko ditue. Baina, batez be, holan idazten dot holan gustetan jatalako: bizi-bizi eta jolas giroan. Batzuetan, sakonera heltzeko arin mobidu behar da. Liburuetan filosofia-pildoratxuak be sartzen dozuz. Deformazino profesionala izango da. Filosofia ikasi dodan arren, ikaragarri maite ...\nLekeitioko Euskal Zine eta Bideo Bileran parte hartzeko epea zabalik\nBizkaie! 2003-10-01 00:00 Kulturea\nAzken buruan, bideo lanak aurkezteko ondoko helbidera bialdu behar dozuez: Euskal Zine eta Bideo Bilera 32 posta kutxatila 48280 Lekeitio. Informazino gehiago jaso gura izan ezkero, Lekeitioko Bideo Bileraren web orrialdera jotea aukera ona izan daiteke: http://www.bideobilera.com Era berean, antolatzaileakaz berba egin edo hartu-emonetan jarri gura izan ezkero, hona hemen telefono zenbaki eta helbideak: 94-684-1221 edo 655-740.295. E-mailez, barriz, info@bideobilera.com Bizkaie!\nPatxi Iturregi: 'ipuingintzan oso gustora nabil'\nBizkaie! 2003-09-15 00:00 Kulturea\nPatxi Iturregi oso gustora dabil ipuingintzan eta irakurteko be ipuinak gustetan jakoz. Nobelea zergaitik ez dauen idazten galdetzen deutsienean, argia da Patxi Iturregiren erantzuna: 'ogibidez irakaslea naz eta tarte libreetan idazten dot; nobelea idazteko jarraiko beharra nahitaezkoa da eta, oraingoz, ez daukat astirik horretarako. Ipuinak idazteko 'hasi-itxi-barriro hartu' sistemea erabilten dot eta hori ezinezkoa izango litzateke nobelearen kasuan. 'Behi eroak' liburuko ipuinen harian, egileak adierazo dau itxuraz behintzat ipuin solteak dirala nahiz eta azpian ipuinon ordena jakina egon, zeozelako batasuna ...\nBizkaie! Aldizkarian behar egin gura dozu?\nInternet Sarean bizkaierea darabilen argitalpen bakarra da Bizkaie! eta asmo handiak dituan proiektu honetan sartzeko interesa izan ezkero, ez denporea alperrik galdu: ahalik eta arinen bialdu curriculuma ondoko helbideetara: - E-mailez: bizkaie@bizkaie.biz - Postaz: Vda. de Epalza, 3 (Sarrera Esperanza kaletik) 48005 BILBAO Geugaz behar egiteko baldintzen artean, bizkaieraz alfabetatua izatea eta kazetaritza beharretan ibilitakoa izatea eskatzen dogu eta Euskal Filologian edo Kazetaritzan lizentziaduna izatea kontuan hartuko da. Horrezaz ganera, Interneteko baliabideak ezagutzea nahitaezkoa izango da. Bizkaie!, Bizkaierazko Aldizkari Elektronikoa\nAhozko inprobisazinoa munduan. Kulturarteko Topaketak 2003\nBizkaie! 2003-09-01 00:00 Kulturea\n'BIZ HITZA' 'Hitzari hotsa eman. Hatsari hatsa eman, bapateko hitz hots hutsez'. Orain pare bat urte, Bertsozale Elkartearen adierazpena zan hori. 'Gutaz ari ginan, gure hitzaz, gure hotsaz eta gure hatsaz'. Guretik ari ginanean, ostera, hain zuzen be guretik ari ginalako, besteakazko hari mehe bat ari ginan sortzen. Hari mehe horrek gure bapateko kantua gazteleraren kantu inprobisatuagaz lotu eban, Mexikora eroan gintuan, eta Kanariar irletara, eta Menorkara, eta Galiziara, eta Kubara, eta Txiilera...; aurten, hariak muturrak biderkatu ditu eta Afrikara ...\n‹‹ Aurrekoak 1 2 3 4 ... 296 297 298 299 300 301 302 Hurrengoak ››


Elizako lanei buruzko argibideak emateko bilera egingo da ostegunean | danbolin\nMartin Artola Zestoako apaiz berriak jakinarazi du elizaren konponketa lanei buruzko argibideak emateko bilera antolatu dutela ostegun honetarako, hilak 24. Juan Mari Oletxea Donostiako Elizbarrutiko Bikario Nagusia izango da bertan eta elizako lanen nondik norakoen berri emango du arratsaldeko 16:30ean hasita, Zentroan. Bilera irekia izango dela esan du Artolak eta nahi duenak joateko aukera duela.\nMeza ordutegietan aldaketak\nOrain, Zestoako igandetako mezak 12:30ean izango dira. Iraetan, 09:30ean, Aizarnan 11:00etan, Arroagoian 09:30ean eta 11:00etan Arroabean. Zestoako meza beti Martin Artolak emango badu ere, auzoetako ospakizunak txandatuz joango dira, aste batean Artola apaizak eman duen auzoan, Jon diakonoak emango du hurrengo astean, eta alderantziz.\n[BIDEOA] Jagoba Astiazaranek ‘Arineketan’ diskaren lehen kanta kaleratu du\nPrevious Article Txikitasunean Handi eguna ospatuko dute larunbatean Arroabean\nNext Article 164. Mikeleteak\nAlbiste gehiago[BIDEOA] Ekaineko udalbatzaJubilatu eta pentsiodunek elkarretaratzea deitu dute astelehenerako[ANTZERKI ASTEA] Azken bi irratsaioak[ANTZERKI ASTEA] Irrati nobela


“Elkarrekin egoteko jaio diren irudiak daudela deskubritzea asko gustatzen zait” | Gasteiz Kultura\nSORTZAILEAK “Elkarrekin egoteko jaio diren irudiak daudela deskubritzea asko gustatzen zait”\n“Elkarrekin egoteko jaio diren irudiak daudela deskubritzea asko gustatzen zait”\nYone Estivariz, argazkilari gasteiztarra, izan da FotoArteren azken edizioaren irabazlea eta orain 'Hiri orbainak' erakusketako komisario elkartua da.\nArgazkilaritza beti izan da Yone Estivarizen bizitzaren zati garrantzitsu bat. Txikitan modu praktikoan bakarrik erabiltzen zuen, oroitzapenak gordetzeko eta memoria-artxibo bat sortzeko. Gaztetan, Arte eta Lanbide Eskolan trebatu zen, non argazkigintzaren mundua eta sortzeko zaletasuna deskubritu zituen.\nArte Eskolan jarraitu zuen ikasten, orain IDarte, eta geroago Londresko LSP eskolan. Orduan bere bidea aurkitu eta argazkilaritza dokumentalera eta proposamen sozialera bideratu zuen bere lana. Lan hori gaur egun egiten jarraitzen du ‘Nimbo, lifestyle photography‘ zigiluaren bidez. “Dena apuntatzen dut paperetan, koadernoetan eta telefonoan, proiektuen inbentarioa egiteko eta horiek nola bideratu jakiteko”, azaltzen du Yonek.\n2019an Artgiak aukeratu zuen egoitza artistiko bat egiteko eta urte horren amaieran EMart bekaren irabazleetako bat izan zen. “Emakume artisten lana agerian uzten duten deialdiak oso garrantzitsuak dira, emakumeek museoetan eta azoketan duten parte hartzea oso txikia delako, %11 baino ez”, adierazten du argazkilariak.\nGasteiztarra izan da, gainera, FotoArteren azken edizioaren irabazlea, ‘La lenta adaptación del movimiento’ lanarekin. “Kaos une hori maite dut, aurrean irudi mordo bat ditudanean eta horiekin zer egin ez dakidanean. Baina bat-batean, nolabait elkarrekin egoteko jaio diren argazkiak ikusten hasten naiz; unerik ederrena iruditzen zait hori”.


Euskadi enpresa bioteknologiko gehien dituen laugarren erkidegoa da - SPRI\nEuskadi enpresa bioteknologiko gehien dituen laugarren erkidegoa da\nEstatuan enpresa bioteknologikoen kopuruari dagokionez, Euskadi laugarren erkidegoa da, Katalunia, Madril eta Andaluziaren atzetik. Biozientzien eta osasunaren sektorea Euskadirako espezializazio adimendunaren estrategiaren (RIS3) barruan adierazitako lehentasunezko blokeetako bat da. Ahalegin horiek aurrerapenak bultzatu dituzte arlo horretan.\nGuztira, 70 enpresa lan egiten dute jarduera honetan Euskal Autonomia Erkidegoan, Espainiako Bioenpresen Elkartearen (Asebio) txostenaren arabera. Batez besteko 1,8 milioi euroko fakturazioarekin, bioteknologian aritzen diren euskal konpainiak Estatuko fakturazioaren % 1,2 dira.\n2019an, 27 biotech berri hasi ziren Estatu osoan. Euskadi arlo honetan ere lehenengo postuetan dago, soilik Kataluniaren atzetik. Izan ere, lau euskal enpresa bioteknologiko berri sortu ziren urte horretan: Cellia Regenerative Medicine (gailu medikoen garapena), Innovatek Krea (produktu teknologikoen garapena mikrokapsularatzea aplikatuz), Miramoon Pharma (gaixotasun muskular eta neurologikoen eta zahartzearen aurkako farmakoak sortzeko, bai eta molekula adimendunak nahasmendu neurodegeneratibo eta arraroetarako) eta Onena Medicines (minbizi metastasiko mota desberdinetarako antigorputzak garatzen espezializatua).\nAsebiok egiaztatu duenez, inpaktuko aldizkari zientifikoetan egindako argitalpenek % 38 egin dute gora 2019an, 2018. urtearekin konparatuta. Gasteizen kokatuta dagoen BTI Biotechnology Institute euskal enpresak zerrenda honen buru da, 25 argitalpenekin. 2019an artikulu zientifiko gehien argitaratu dituzten hamar enpresa bioteknologikoen artean, bi euskaldunak dira: BTI bera eta Progenika, Derioko Bizkaiko Teknologia Parkean dagoena.\nGainera, Gipuzkoako VIVEbiotech konpainia Asebion bertan terapia aurreratuen estatuko lantaldearen buru izaten hasi da 2020an. Talde horrek gene, zelula eta ehun-terapiak garatzen dituzten enpresen arteko lankidetza indartu nahi du, administrazioarekin elkarlana sustatzearekin batera.


Tropa frantsesak hornitzen\nAdunako artxibotik azaroan aurkeztuko dugun dokumentua, galtzeko zorian egon den testu bat da. Azken hilabeteetan behin baino gehiagotan esan dugu udalerri honetako dokumentazio historiko gehiena ez dela bertan gordetzen, baizik eta Donostian dagoela eta Adunak original horien fotokopiak dituela. Oraingo hau ordea, 1809 urtean idatzi zen gutun original bat dugu eta pilatuta agertu zen paper sorta baten artean.\nUrte honetan Adunako Udalak esfortzu garrantzitsu bat egin du artxiboaren egoera hobetzeko. Beste gauza batzuen artean gela bat egokitu da lehen banatuta zegoen artxiboa elkartzeko toki nahikoa eskainiz eta artxibo sistema mantentzeko lanak ere egin dira. Lan horien artean artxiboa ordenatzea eta eguneratzea dago eta horri esker, txukuntze lanen bitartean aurkitu dugu independentzia gerra garaikoa den dokumentu hau (sig. 703-02).\nXIX. mende hasieran Frantziako Napoleonek eta Espainiako Fernando VIIak bat egin zuten Portugal inbaditzeko Erresuma Batuaren aurka egin nahian. Espainia eta Erresuma Batuaren arteko arazoak ontzigintzaren inguruan eta Portugalekin zituen arazoak aspaldikoak ziren. Espainiak, helburu hori lortzeko Frantziari baimena eman zion lurraldea zeharkatzeko Portugal bidean. Frantziarrek ordea, egoera aprobetxatu eta herri estrategikoetan kanpamenduak ezarri zituzten, ezkutuko nahia erregea kendu eta Napoleonen anaia agintari jartzea baitzen. Garai honetan eman ziren Baionako abdikazioak eta Goya pintorearen fusilamenduen margolan famatuak ere, garai honetako gatazkak irudikatzen ditu. Horrela ba, independentzia gerra bezala ezagutzen dena hasi zen.\nGerra guztietan gertatzen den bezala, galtzaile nagusiak zibilak edo herritarrak izan ziren. Bai tropa frantsesak eta baita beranduago askatasuna ekartzera etorri ziren ingelesak ere, lurraldearen arpilatze, lapurreta eta errausketari ekin zioten. Mende aldaketa garaia gainera momentu latza izan zen goseteak eta uzta txarrak modu jarraian eman baitziren. Biztanleria beraz, oso ahulduta zegoen gerra iritsi zenerako. Hala eta guztiz ere, armada erasotzaileek presio handia egin zuten biztanleriarengan nekazal ekoizpenaren lapurretekin, lanerako erabiltzen ziren animaliak soldaduen janari edo gurdi-abere bihurtuz…\nTestuinguru honetan kokatzen da Adunako testu hau, izan ere, egoera larri horrek Adunari ere eragin izanaren lekuko dugu. Donostiako Jose Maria de Soroa y Soroak eta Gipuzkoako Probintziako idazkari zen Manuel Joaquin Uzcandak sinatzen duten gutun bat da eta bertan ondorengoa irakurri daiteke: “Para pagar la paga y otros articulos que está suministrando a las tropas francesas; se servirá valerse de la primicia y demas fondos que haya en la fabrica de la iglesia”. Ez zen beraz, inor libratu gerra hau ordaintzeaz.\nGerra honi amaiera 1814 urtean eman zitzaion, baina ondorengo egoera ez zen egonkortasun garai bat izango. Espainiako gizartea guztiz bananduta gelditu zen eta urte batzuk beranduago emango ziren gerra karlistak gertatzeko hazia erein zen.


Azaroak 8 Izapidetzako eta Kudeaketako hautazko probak\nDatorren 2016ko urriaren 8ean Gasteizen egingo dira Justizia Administrazioaren Izapidetza Prozesal eta Administratiboko Kidegoan (txanda librea) eta Justizia Administrazioaren Kudeaketa Prozesal eta Administratiboko Kidegoan (barne-sustapena) sartzeko Euskarazko eta Foru-zuzenbideko hautazko probak.\nIzapidetza (txanda librea)- Abenduaren 1eko JUS/2684/2015 Aginduaren bidezko deialdia\n- Euskarazko hautazko proba\nEguna: 2016ko azaroak 8\nLekua: Eusko Jaurlaritzaren eraikina IVAP- Donostia-San Sebastian kalea, 1. 01010 -Vitoria-Gasteiz.\n- Foru-zuzenbideko hautazko proba:\nLekua: Eusko Jaurlaritzaren eraikina IVAPen 25. Aretoa – Lakua I eraikinaren sotoa. Donostia- San Sebastián kalea 1, 01010- Gasteiz\nKudeaketa (barne-sustapena) Abenduaren 1eko JUS/2682/2015 Aginduaren bidezko deialdia\nLekua: Eusko Jaurlaritzaren eraikina IVAP- Donostia- San Sebastian kalea, 1. 01010 -Vitoria-Gasteiz.\nLekua: Eusko Jaurlaritzaren eraikina LAKUA II. 5. Sala. Donostia- San Sebastian kalea, 1. 01010 -Vitoria-Gasteiz.\n2016ko urriaren 31ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.\nUrriaren 19an Karrera Judizialean, Fiskalean eta Justizia Administrazioko Letraduen lanbideetan sarbidea errazteko diru-laguntza eskaerak aurkezteko epea amaituko da\nGobernu Kontseiluak ekainean onartu zuen Karrera Judizialerako, Fiskalerako eta Justizia Administrazioaren Letraduen Kidegoan sartzeko oposizioak prestatzeko 30 bekaren deialdia. 2017. urteari dagokion deialdira 198.000 euro bideratu dira. 30 onuradunetako bakoitzak 6.600 euro jasoko ditu.\nDiru-laguntza eskatzeko epea irailaren 19an ireki zen eta urriaren 19an amaituko da. Diru-laguntza, 2017ko urtarrilaren 1etik hasita, urtebeterako da. Eskatzaileek profesional-prestatzaile baten zuzendaritza izan beharko dute, eta tutoreak bekadunaren garapenaren berri emateko hiruhileko txostenak egin beharko ditu.\nLizentziatura edo Zuzenbideko Gradua duela zazpi urte baino gehiago eskuratu zutenek ezin dute bekarik eskatu. Gainera, diru-laguntzak banatzeko orduan kontutan hartuko dira, besteak beste, eskatzailearen egoera ekonomikoa, espediente akademikoa eta euskararen ezagupena.\nEuskadi.eus-en Karrera Judizialean, Fiskalean eta Justizia Administrazioko Letraduen lanbideetan sarbidea errazteko diru-laguntza eskaerei buruzko informazio guztia aurkituko duzu.\n2016ko urriaren 14ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.


exekuzio - Elhuyar dictionaries\n1 iz. ejecución\nexekuzio-eguna: el día de la ejecución\nErdi Aroan exekuzioak plazan egiten ziren: en la Edad Media las ejecuciones se hacían en la plaza\n2 iz. (Inform.) ejecución\ninstrukzioen exekuzioa: la ejecución de las instrucciones\nexekuzio *Examples are automatically obtained from dabilena\n...exekuzio\t... birgaitzeko. Eragiketa horiek, juridikoki, obra exekuzioak izan behar dute, haietan materialak jarri ...\n...erabili aurretik antibirusarekin azter itzazu. PC-ko exekuzio automatikorako (auto-run) funtzioa desgaitu. ...\n.... Ezin dela testuetatik eratorritakoa izan exekuzio musikalaren edota eszenaratzearen jatorria.\nExekuzio masibo batekin hasi du 2016a Saudi Arabiak. Atzo 47 pertson...\n... ·Planaren ezartze-maila baxua da, eta exekuzioaren bigarren urtean % 20ra iritsi da. ...\n...ago EEBBetako death row delakoan, Egunotan haren exekuzioa abenduaren 2rako ezarri izanak areagotu du harenganako...\n...azken urtean, Batasunaren lehiaren arloko araudiaren exekuzioa bereziki oinarritu da sektore hauetan: Europako ...\n...zabaldutako irudietan prozesu osoa ikusten da: Hussein exekuzio tokira iristen denetik, urkatzen duten arte. Kritika gehien...\n... dute. Horregatik, oinarrizko erakunde horrek exekuzioak geratzeko dei argia eta irmoa egingo balu -heriotza zigorra...\n...rteko oreka zaila, sormen lan indibidualaren eta exekuzio kolektiboaren arteko talkak edo barruko nahien eta merkatua...\nEtxadi berri hori Aldapa Sortaldea 09-2 Exekuzio Unitate izenaz ezaguna da. Bertan araubide orokorreko eta Babes Ofizialeko berrogeita hamazortzi (58) Etxebizitza eta horiei dagozkien trastelekuak altxatu dira.>\nLa manzana se conoce con el nombre de Unidad de Ejecución 09-2 “Aldapa-Oeste” y es una promoción concertada de 58 viviendas de Protección Oficial de Régimen General y sus anejos vinculados.\nBeste hainbat kapitulu izango dira saneamenduko egiteko lurrak erostea; San Antonioko ermita atontzea, ondare historiko eta artistikoa lortzeko; Urtia industrialdeko 02 exekuzio unitatearen urbanizazio eta birpartzelatze proiektuak; Iparragirre kalean hiri hondakin solidoak biltzeko behar den tresneria jartzea, Santa Anako eraikinaren teilatua konpontzea, eta Valdespina parkeko aparkalekuaren kudeaketa sistema berria jartzea.>\nOtros capítulos serán la adquisición de terrenos para el colector del saneamiento, acondicionamiento de la Ermita San Antonio, patrimonio histórico- artístico, reparcelación y proyecto de urbanización de la Unidad de Ejecución 02 del polígono industrial de Urtia, dotar de la maquinaria necesaria en el punto de recogida de residuos sólidos urbanos en la calle Iparraguirre, rehabilitación de la cubierta del edificio de Santa Ana, así como la instalación de un nuevo sistema de gestión del parking Marques de Valdespina.\nSan Antonio 2. exekuzio unitateko urbanizazio lanak hastear>\nComienzo de las obras de urbanización de la unidad de ejecución 2 de San Antonio\nLomi-Power 17. exekuzio unitate berri horretan “129 etxebizitza (60 libre, babes ofizialeko 40 eta tasatutako 29) eraikitzea eta hirurehun aparkaleku eta beste 120 ibilgailuentzako txandakako parkinga egitea aurreikusita dago”.>\nEn esta unidad de ejecución en suelo urbano denominada UE nº 17 ‘Lomi-Power’ está previsto construir “unas 129 viviendas (60 libres, 40 VPO y 29 tasadas) así como 300 aparcamientos y un parking municipal rotatorio con otras 120 plazas”.\nEraikuntza F.-3 izenez identifikatutako orubean egiten ari da, ‘Estazio’ 03 exekuzio-unitatearen konpentsazio-proiektuaren barne dagoena.>\nLa edificación se está realizando en la parcela identificada como F-3, definida por el proyecto de compensación de la Unidad de Ejecución 03 ‘Estación’, que tiene una superficie de 1.119,75 metros cuadrados.


Euskara eta ingelesa ikasi: 60 urtetik gorako helduentzako metodo eta plataforma adimenduna - bai&by\nEuskara eta ingelesa ikasi: 60 urtetik gorako helduentzako metodo eta plataforma adimenduna\nEzagutu merkatuko sistema adimendun bakarra, adimen artifizialean oinarritua eta ikasle bakoitzarentzat % 100 pertsonalizatua. 60 urtetik gorako helduek euskara eta ingelesa ikastea ahalbidetzen du.\nEskatu informazio gehiago, konpromisorik gabe, eta egiaztatu bai&by-k nola laguntzen digun “hirugarren adineko” pertsonei euskara edo ingelesa ikasten (beste kultura batzuetan, lehen mailako pertsonak izango ginateke, ez hirugarren mailakoak 😜).\nbai&by, DDK System teknologiari esker, hizkuntzak ikasteko adimen artifiziala duen merkatuko produktu bakarra da. bai&by irakasle birtualak ikasle bakoitzaren ezaugarriak detektatzen ditu eta bakoitzaren profil zehatza egiten du. Diagnostiko horretan oinarrituta, ikasketa-estrategia guztiz pertsonalizatua diseinatzen du, eta, beraz, adinekook euskara eta ingelesa gure erritmoan ikas ditzakegu.\nBigarren hizkuntza bat ikas dezakegu 60 urtetik aurrerakook?\nPertsonak gero eta gehiago bizi garen gizarte batean gaude, eta ikaskuntza-prozesuak ez dira unibertsitatera edo lanbide-heziketara mugatzen; horregatik sortu da lifelong learning terminoa: etengabeko ikaskuntza bizitza osoan zehar.\nOroimena galtzea eta gogoratzeko zailtasunak dira 60 urtetik gorako helduok euskara eta ingelesa ikasteko dugun beldur handienetako bat. DDK System sistema oroimen-trebatzaile bat da, edukiak erabat asimilatu arte aurkezten dituena, eta adineko pertsonok prozesamendu-abiadura txikiagoa dugunez, egokitu egiten da eta hizkuntzak ikasteko behar dugun denbora eskaintzen digu. DDK System sistemak aukera ematen digu edukiak automatizatzeko eta epe luzera oroimen prozedimentalean gordetzeko. Horregatik, bai&by metodologia helduentzako hizkuntza-ikastaro bat baino gehiago da.\nZergatik laguntzen digu bai&by-k hirugarren adinean hizkuntzak ikasten?\n30 urtetik gorako esperientzia.\nZure beharretara egokitutako 60 urtetik gorakoentzako euskara- edo ingeles-ikastaro batekin ausartu nahi baduzu, bai&by-ren metodologia eta plataforma adimenduna da bilatzen duzuna. Proba gaitzazu inolako konpromisorik gabe.\nPertsona helduok hizkuntzak ikasteko moduari buruz gehiago ikasi nahi baduzu, honako artikulua irakurtzea gomendatzen dizugu: Con bai&by, ¡SÍ!: se puede aprender un segundo idioma tras jubilarse.\nZentroa aukeratu*BilbaoDonostia - San SebastiánVitoria - GasteizGetxoIruñea - PamplonaMadrid


Euskal Herria Museoak ‘Literatura eta ondarea’ programa jasoko du – Gazteon KZ\nEuskal Herria Museoak ‘Literatura eta ondarea’ programa jasoko du\nOtsailaren 18tik aurrera euskarazko literatura sustatzea helburu duen ‘Literatura eta ondarea’ programaren edizio berri bat jasotzen ari da Gernikako Euskal Herria Museoa.\nBertan, testuetan landutako gaiei buruzko eztabaida interesgarriak sortzeaz gain, dinamika honek euskarazko irakurzaletasuna bultzatu nahi du. Ondarea beti izan da idazle eta artisten inspirazio-iturri garrantzitsua. Euskarazko literatura oso lotuta dago Euskal Herriko historia, ohitura, sinesmen, leku eta jendearekin.\n‘Literatura eta ondarea’ programa otsailaren 18an hasi zen, Kirmen Uriberen “Bilbao-NY-Bilbao” irakurrita; martxoaren 11n Toti Martínez de Lezearen “Urak dakarrena” obraren txanda izango da, eta hilaren 25ean Miren Agur Meaberen “Nola gorde errautsa kolkoan” obrarena; apirilaren 22an obra hautatua Bernardo Atxagaren “Markak” da, eta maiatzaren 22an Martha Gellhornen “Pazkoa aurreko gaua” lana izango da protagonista, kasu honetan Edorta Jimenezek komentatuta eta dinamizatuta. Azkenik, ekainaren 17an, Julen Belamunoren “Hotz industriala – Ahaztutako pintoreak” lanak itxiko du zikloa.\n← Maze Machina\n“Aingeruaren pribilegioak”, Dolores Redondoren debuta euskaratua →\nIruñeko Ganbera Abesbatzak bere 75 urteak ekitaldi ezberdinekin ospatuko ditu\n2021-03-17 Libe Garcia Kandina


Rebeka Ubera Aranzeta-k Osoigon erantzuten du: “LORTUA! // Zilegi al da urtebeteko isuna jasotzea Munduko Pilota Txapelketan ikurrinarekin ateratzeagatik?”\nEH Bilduk ez du ulertu Nazioarteko Pilota Federazioaren erantzuna. Eta ez ulertzeaz gain, onartezina eta salagarria iruditu zaio. Hasteko, gure elkartasuna eta babesa adierazi nahi dizugu. Bestetik, ez gara eskuak gurutzatuta geratu eta ekimena hartu dugu; Legebiltzarrean proposamen bat egin dugu: alde batetik, Legebiltzarrak, euskal erakundea izanik, bere elkartasuna adierazteko zerorri eta, bestetik, Euskal Herriko hiru gobernuek –Jaurlaritzak, Nafarroako Gobernuak eta Euskal Hirigune Elkargoak- modu bateratuan eta elkarlanean Nazioarteko Federaziora jo eta zigorra kentzeko gestioak egiteko. Argi dugu ikurrina gure herriaren ikurretako bat dela eta, ondorioz, Euskal Herriko erakundeek, eta hautetsi publikoek ezin dutela eta ezin dugula beste aldera begiratu. Gu hor izango gaituzu.


Emakumearen Talentua Araban: Hermitas Rozado Fernández - AMPEA\nEmakumearen Talentua Araban: Hermitas Rozado Fernández\nKontsumo arduratsu baterantz jotzen saiatzen gara, moda jasangarriaren kontzientzia dugu eta hori transmititzen diegu gure bezeroei. Gai birziklatuekin eta tindu toxikorik erabiltzen ez dutenekin lan egiten saiatzen gara. Gure arroparen % 80 inguru ekoizpen nazionala da.\nHermitas Rozado kudeaketako kudeatzailea da Rios Novia Eventos Moda y Complementos-en. Bere burua honela definitzen du: emakume xumea, etxearen lasaitasunaz gozatzea gustatzen zaiona, naturarekin kontaktuan egoteko tarteaz gozatzea, lagunekin kafe bat partekatzeaz eta irakurtzeko duen tarteaz gozatzea.\nTxikitan iruditxo ebakigarrietan gastatzen zuen ordainsaria, eta bere lanbideak bide hori hartuko zuela pentsatuko zuen.\nHermitak, Noiz eta nola jaio zen Moda ibaia?\nDenda 1980an sortu zen. Hutsik geratzen zen lokal bat, senide batena, ekiteko gogo handia eta modaren munduarekiko grina zuten bi gazterentzat hasiera izan zen. 1996an jaio zen gure alaba eta bigarren denda.\nDefini diezagukezu zure negozio-kontzeptua?\nMultimarkarekin lan egiten dugu. Target zabal batekin hasi ginen, eta orientatzen joan ginen, prestakuntzari esker profesionalizatzen joan ginen heinean. Gaur egun, emakumea bere egunerokotasunerako janzten dugu hiriko modarekin, beti ukitu chic eta desberdinarekin. Gainera, mota guztietako ekitaldietarako janzten dugu, familia-bilera edo koktel batetik ezkontza batera arte. Neskalaguna bildumarekin itxi genuen zirkuitua.\nZure esperientziaren arabera, zer ezaugarri dira beharrezkoak egungo lidergoan?\nBatez ere eta batez ere, egiten duzunarekiko grina eta gogoa.\nEskaintzen duzun produktuari edo zerbitzuari buruzko nahiz kontsumo-ohitura berriei buruzko etengabeko prestakuntza.\nMalgutasuna edo gerria enpresa aldaketetara egokitzeko eta harekin batera eboluzionatzeko. Ziur nago eboluzionatzen ari zarela edo merkatua zure gainetik dagoela.\nZerk bereizten du Ríos Moda sektorearen barruan lehiatik?\nEsku artean duguna ez da zerbait mekanikoa edo inpertsonala, emozioez eta sentsazioez ari gara eta hori ezin da digitalizatu; horregatik, bezeroari ematen diogun tratua oso zutabe garrantzitsua da.\nEta produktuari dagokionez, kontsumo arduratsu baterantz bideratzen saiatzen gara, moda jasangarriaren kontzientzia dugu eta hori gure bezeroei transmititzen diegu. Gai birziklatuekin eta tindu toxikorik erabiltzen ez dutenekin lan egiten saiatzen gara. Gure arroparen % 80 inguru ekoizpen nazionala da.\nGainera, jostun-zerbitzua dugu, gure jantzirik gustukoenari bigarren bizitza emateko.\nHau da, arreta pertsonalizatua da zuen zigiluetako bat.\nModa-aholkulariak gara, eta bezeroari laguntzen eta hura definitzen duen jantzi hori aurkitzen laguntzen saiatzen gara.\nNola aurkitzen duzu sektorearen egoera gaur egun, eta nola uste duzu eragin duela pandemiak?\nSektorea ukituta dago, noski, baina, zorionez, bezero batzuek gutxiago erostearen aldeko apustua egiten dute (erabili, bota eta kutsatzeko arropa merkea), eta jasangarritasunaren eta ingurumenarekiko errespetuaren parametroekin hobeto erosten dute. Gure seme-alabei utzi nahi diegun herentzia.\nPandemiak 0 kontsumora eta muturreko egoeretara eraman gaitu, baina baita kontzientzia hartzera ere, eta koherentziak eramaten bagaitu, ezin gara aldi berean beganoak, animalistak, benetako janaria eta Basura Arropa kontsumitu.\nZuen webgunean online denda eta bezeroentzako txat zerbitzu zuzena dituzue. Zer esan nahi du merkataritza elektronikoak Ríos Modaren enpresa-estrategian?\nGure bezeroak informatuta edukitzeko erakusleiho bat da, eta, aldi berean, sare sozial bizi batzuen euskarria, zuzeneko kontaktua ahalbidetzen digutenak; feedback horrek ekarpen handia egiten du bi aldeetatik.\nIkusten duzunez, modaren mugimendua hemen Gasteizen, zer planteatzen du 2022ak diseinuari eta proposamen berriei dagokienez?\nUne honetan desanjelatu samar dago, baina egia da azken 2 urteak kritikoak izan direla gure sektorearentzat. Poliki-poliki lozorrotik atera behar du. Baina ez dezagun dena gure teilatuan jarri. Kontsumitzailea aldatu egin da, eta berak bizkarra ematen badigu eta klik eginez erosten badu, ezin du saltoki dardarti bat eskatu. Erakundeen beharra dugu, halaber, ekimenak, mugimendua eta dinamismoa babes ditzaten eta, aldi berean, pedagogia lan garrantzitsua egin dezaten.\nModaren munduan sektoreko profesional asko daude, baina mailaz maila igotzen ari garen heinean kopuru hori gutxituz doa, eta diseinatzailearen figurara iristen garenean gizonezkoen presentzia handiagoa da. Zergatik? Ez al daude hainbeste emakume edo ez dira ikusarazten?\nEz dut uste. Hor dugu Maria Cleren erreferentea Gasteizen.\nAgian proiektu serioak eta sektore honen aldeko erakundeen apustuak falta dira. Une honetan, zientziarekin edo industriarekin zerikusia duen guztia hobeto aztertzen da erakunde-mailan. Zerbait gaizki egingo dugu aintzat har ez gaitzaten.\nEta, azkenik, eman nahi diezun aholkurik etorkizuneko sektoreko emakumezko enpresaburuei?\nEz dut aholkurik eman behar, esperientzia bere larruan bizi behar delako, baina proiektu on bati begira egongo nintzateke, ondo egituratua eta pasio handikoa.\nOrain hasiko banintz, sektorean dagoeneko finkatuta dauden eta erreleborik ez duten establezimendu edo enpresei ere begiratuko nieke. Jaurtiketa puntu bikaina izan daiteke.


Donostia Zinemaldia :: Nuria Vidal\nHemen zaude: Lehen orrialdea > 62. Edizioa 2014 > Sariak eta Epaimahaiak\t> Horizontes Sariaren Epaimahaia > Nuria Vidal\nMexikon jaio zen, 1949an. Zinema-kritikaria eta idazlea da. Time Out Barcelona eta Fotogramas aldizkarietan aldiro argitaratzen ditu artikuluak ‒azken horretan, 1986tik kolaboratzen du‒. Zinemari buruzko telebista-saio batzuetan lan egin du, esaterako: Cinema 3 eta Código Cine-n. BTVko Ultima sessió programako zuzendaria izan da (2002). 2004ko Forumerako Cantonades Viscudes ikus-entzunezko lana zuzendu zuen, Mariona Omedesekin batera. Manuel Huergak zuzendutako Y el cine marcha dokumentalaren gidoia idatzi zuen, Amnesty International erakundearen enkarguz, Giza Eskubideen Adierazpen Unibertsalaren 60. urteurrenaren oroitzapena egiteko. Hilari M. Pellicé-ren Stupor Mundi, Una aproximación a la obra de Ramón Herreros dokumentala (2013) koordinatu zuen.\n2008tik, Zinemako Kritikari buruzko eskolak ematen ditu ESCACen. Zinemari buruzko hogeitik gora liburu idatzi ditu, besteak beste, lehena, Escenarios del crimen (2004), Pedro Almodóvarri buruzkoa, eta La vuelta al mundo en 20 festivales (2006). Bi berrienak 2012koak dira: Maribel Verdú eta Blancanieves, la película.2011n, lehenengo eleberria argitaratu zuen: La piedra negra.\nZinema-jaialdi batzuetan hainbat ardura motatako lanak egin ditu: Sitgeseko jaialdiko prentsaburua izan da (1994-1997); Donostia Zinemaldiko Zuzendaritza Batzordeko kidea (1998-2006); eta Berlinaleren Espainiako ordezkaria (2007-2012). Horrez gain, nazioarteko zinema-jaialdi batzuetan parte hartu du (Turin, Pesaro, Gijón, Verona, Las Palmas, Oporto), ziklo tematikoen programatzaile eta liburuen koordinatzaile gisa. 2010eko urtarriletik, zinemari buruzko honako blog hau dauka: http://nuvidal.blogspot.com


ekinkirola.com | BIHOTZEKIN PROGRAMA - ekinkirola.com\nBihotzeko gaixotasuna heriotz goiztiarra eragiten duen arrazoi nagusienetakoa da Europa guztian. Hurrengo hamarkadetan 150 milloi heriotza gertatzea aurreikusten da.\nBihotzeko gaixotasunak harreman zuzena du bizitza estiloarekin, eta bereziki tabakoaren kontsumoarekin, osasuntsuak ez diren elikadura ohiturekin, jarduera fisikoarekin eta estresarekin.\nDuela urte batzuk, bihotzeko gaixotasunentzat atseden luzeak hartzea zela onena uste zen. Hala ere, azken hamarkadetan sekulako iraultza gertatu da eta eta jarduera fisikoa bihotz arazoetako prebentzio eta errehabilitazio programetan erabiltzea ohikoa bihurtu da.\nBihotz zirkulazioko arazoren baldin baduzu, zuretzat sortu dugu bihotzEKIN programa. Zure neurrira garatu dugun jarduera fisikoko saioen bitartez, (ibilketa saioak eta indar entrenamendua) gaixotasuna zaintzen lagunduko dizugu.\nBihotzEKIN bitartez, jarduera fisikoan oinarritutako programa bat garatu dugu bihotzeko arazoak (hitertentsioa, gizentasuna, bularretako anginak…) prebenitu eta tratatzeko.\nProgramaren helburua, bihotzeko gaixotasun bat duen pertsonari laguntza jarraitua eskaintzea da. Modu horretara, persona bakoitzak bere gaixotasunaren ezagutza handitu eta bere kabuz kontrolatu eta jarraitu ahal izango du.\nProgramak 12 hilabetetako iraupena du. Astean zehar 2-3 saio izango ditu eta Kirol eta jarduera fisikoan lizentziatuen bitartez zuzenduko dira saioak.\nInteresa baduzu 645714062 zenbakira deitu edo andoni@ekinkirola.com posta elektronikora idatzi.\nAndoni Urkiola (BihotzEKIN programaren arduraduna)


Lehendakariak bilera berri batera deitu ditu alderdi politikoak hauteskundeen data erabakitzeko\nGogorarazi du EAEko hauteskundeak legez deitzeko azken eguna urriaren 25a dela.\nIñigo Urkullu Lehendakariak bilera bat egin du gaur goizean Lehendakaritzan Legebiltzarrean ordezkaritza duten alderdi politiko guztiekin. Alderdiekin egin den bigarren bilera honen helburua bikoitza izan da: Euskadin "OSASUN Larrialdi Adierazpena" ebaluatzea eta hauteskunde deialdirako eszenatokiak aztertzea. Horretarako, Lehendakariak honako dokumentazioa entregatu die ordezkari politikoei: 1. Euskadiko Covid-19 egoera epidemiologikoari buruzko eguneroko txostena. 2. Covid 19ren hedapenari buruzko txostena eta epe ertaineko aurreikuspena. 3. Eusko Jaurlaritzako zerbitzu juridikoen txostena, Eusko Legebiltzarrerako 2020ko Hauteskundeen deialdiko egoerari buruzkoa. 4. Eusko Jaurlaritzak Osasun Larrialdi Adierazpenaz geroztik egindako jardueren laburpena. 5. Normaltasunera igarotzeko BiziBerri Planaren eskema. 6. Kultur jardueretarako, ekitaldi sozialetarako eta udarako jaietarako irizpideen oinarrizko dokumentua. 7. Elkarlaneko gobernantza-mapa, Kovid-19. 8. Eusko Legebiltzarrerako hauteskundeak egiteko kontuan hartu beharreko neurriei buruzko txostena.\nHAUTESKUNDEAK OSPATZEKO AUKERA BIKOITZA Bileran, Lehendakariak alderdi politikoekin partekatu ditu hauteskunde-deialdiari begira egon daitezkeen hiru agertokiak. Horrez gain, erabaki bat hartu ahal izateko datuen, irizpideen eta hauteskundeak egin ahal izateko aukerei buruzko hausnarketa eskatu du: - A aukera: uztailean ospatzea. Ildo horretan, Lehendakariak adierazi du osasunaren ikuspegitik egindako aurreikuspenak adierazten duela une honetan "kutsatze-arriskua egonkortzeko eta murrizteko" fasean gaudela, eta "udako hilabeteak, ekainaren 21etik irailaren 21era bitartekoak, kutsatze-maila txikienekoak izan daitezkeela".\n- B aukera: irailean edo urrian ospatzea. Aukera horri dagokionez, Lehendakariak azaldu du osasun-arloko talde adituen arabera, "Udazkena iristen denetik aurrera, irailaren 21etik aurrera, gaixotasuna berriz sortzeko arriskua dago". Gainera, urtaroko gripearekin konplika liteke eta "ziur da udazkenean ez dugula txertorik jarriko".\nLehendakariak maiatzean 14an alderdi politikoak bilera batera deitu ditu berriro, datu guztiak mahai gainean jarrita, egoera berriz baloratu ahal izateko. Ildo horretan, lehendakariak gogorarazi du, urriaren 25a dela "hauteskundeak legez deitzeko azken eguna". Legegiltzaldia behin betiko amaitzen den eguna da nahiz eta Legebiltzarra deseginda egon, eta, horregatik, premiazkoa da hausnarketa hori denbora nahikoarekin partekatzea, erantzukizun demokratiko hori saihestu gabe. Azkenik, Lehendakariak berretsi du Eusko Jaurlaritzak lanean jarraitzen duela hiru helburu partekaturekin: - Osasun-arreta lehenestea: "Gure arreta guztia arreta horretan zentratuta dago".\n- Jarduera ekonomikoaren eta sozialaren berreskurapena lantzea: "Jarduera berreskuratzeko lehen urratsak ematen ari gara, eta horren garapena kontrolatzen eta ebaluatzen jarraitu behar dugu. Urrats bakoitza neurtu behar da aurrera egin ahal izateko ".\n- Normaltasun politiko eta demokratikoa berrezartzea: "Eusko Legebiltzarrak, subiranotasunaren egoitzak, ez du normaltasunez funtzionatzen. Diputazio Iraunkorra bakarrik dago martxan ". Lehendakaria bi aldiz agertu da. Baina Eusko Jaurlaritzak talde parlamentarioekin komunikatzeko bideari eutsi arren, "Egia da hauteskunde-deialdia indarrik gabe utzi behar izan genuela eta ez gaudela normaltasun demokratikoko egoera batean".\n#Ataun #Irratia #AtaunIrratia #Albistea #Gizartea #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Nafarroa #IparEuskalHerria #Espainia #Mundua #IñigoUrkullu #Hauteskundeak #EAE #Politika #Legebiltzarra #AlderdiPolitikoak